url: =NA KHEMPEUHAH NOPSAKNA LEH CIDAMNA NGAH KUM – Rev. Tuang Lian Khai – Zomi Agape Church Inc\nNA KHEMPEUHAH NOPSAKNA LEH CIDAMNA NGAH KUM – Rev. Tuang Lian Khai\nZomi Agape Church Inc > Zomi Agape Church Blog > Agape Digest > AD02 > NA KHEMPEUHAH NOPSAKNA LEH CIDAMNA NGAH KUM – Rev. Tuang Lian Khai\nDecember 30, 2021 by Zomi Agape AD02, Agape Digest, Khangno\n“Ka it mi aw, na lungsim a nopsak mah bangin nangmah in na khempeuhah nopsakna leh cidamna na ngah nading thu ka ngen hi.” 3Johan. 1:2 (Hilhcianna)\nKum 2021 hong zawhpih Topa tungah lungdamna ko masa hang. 2021 hong zawhpih mah bangin, 2022 zong, na khempeuhah nopsakna leh cidamna ngah kum ahi dingin, upna tawh ipulak hi. Amen.\nPasian in thu-um mite, nuntakna ah cidamin ama thuphate tawh i kidim ding hong deih hi. Na khempeuh icih takciangin, Pasian nasepna, Company nasep na, sangkahna, inn ngakna, geelna, vaihawmna, i bangkim ah Pasian’ lamlahna tawh lawhcin’na ngah ding cihna ahi hi.\nLeitung ah sum hau-in, nuamsa napi, dahna le gimna, lungkhamna le lunghih mawhna tawh a nungta mi tampi tak om thei hi. Pasian’ thupha taktak icih in, Pau. 10:22 na sungah, “Topa’ thupha in mite hausak a, dahna le gimna tawh piakhawm lo hi.” ci hi.\nLUNGSIM NGAIHSUTNA BAWLTHAK NI (Rom. 12:2; Pau. 4:23; Luka. 6:45)\n“Kumthak” icih mahbang in, kum bek thaksak lo in, nuntakna thak, lungsim ngaihsutna thak tawh i lim kilamdangsak ding hi hang.\nNungkum a ineih van pen tukum adingin, alui hita mawk hi. Nungkum a isan thupha pen tukum adingin kicing nawnlo hi. Pasian thupha isan theih nadingin, lungsim hoih, lungsim ngaihsutna man ineih ding kisam hi. Hazatna lungsim, muhdahna lungsim, gensiatnopna lungsimte pen thupha isan theihna dingin hongliah hongdal nate na hi thei hi. Tuabang ineih leh Jesuh’ min tawh ihepkhiat masak kul ding hi.\nTukum 2022 pen nang adingin, Pasian sungah nopsak kum, piakhiat kum, gualzawh kum, daupai kum, lawhcin kum, i mapai kum, hi ding hi ci-aa, ahoih lam vive in ngaihsun in, lungsim ngaihsutna man ineih leh i ngaihsutna bangbang hong paukhia dinga, kampauna i’gah, mit in mu a, khuttawh lawngtheih thupha, nang le na innkuan sungah hongtung ding hi. Hallelujah!\nJESUH SUNGAH LUNGNOPNA LEH LUNGKIM NA (Johan. 14:27; Late. 37:4 )\nLungnopna leh lungkimna taktak icih in leitung nate tungah hilo in, Jesuh sung bek ah om hi. Kimlepam ah bangbang lungkhamna aw gingmah ta seleh Jesuh sungah iom nak leh, lungnuam ngiat ding hi.\nHongpiaksa zi, pasal, tanu, tapa, innlelo, motor te tungah ilungkim theih ding thupi hi. New Model nungah na delhdelh leh gimin, tawlin, leiba thangba na nei kha ding hi. I deih khempeuh ingah zawh lian loh hang, ikisap khempeuh hongsik Pasian hi.\nNa neihsa le na ngah thupha tawh lungkim zaw in. Leitungah lungkim thei-te mi hampha pente na hi zaw hi.\nITNA KHAHKHIA NI. (1Kor. 13:4-7; 1Johan. 3:18)\nEi hong itte tungah it ding bek hilo a, ei hong itlote tungah zong, itna khahkhia-a, i it ding hi. Itna in na khempeuh tungah gual zo hi. Itna tawh kihua cihbang mi omlo hi. Agape Itna tawh ki-it ni. Itna khahkhia ciat ni.\nPasian in zong hong It lua ahih manin, a tapa khat bek aneih sun (Jesuh Khrish) mawhnei nanglekei ading hong piakhia hizaw hi.\nTua ahih manin, i ki-it nate kampi bek tawh hi lo-in, lungsim takpi tawh ki-it in I gamtatnat awh kilangsak ni.\nNA UP BANGIN HONG PIANG DING HI. (Matt. 17:20; Matt. 21:21; 2Kor. 5:7; Heb. 11:6 )\nTukum pen kum dang tawh kibanglo, na khempeuhah nopsakna leh cidamna ngah kum hi ngiat ding, cih bangin na upleh na upna bangin hongpiang ding hi.\nUpna nei i cih ciangin i muhtheih nai loh i lamette ngah takpi ding, ci-in muanna lungsim neihna ahi hi.\nNungkum zong hong zawhpih Topa in, tukum zong hong zawhpih lai ding hi ci-in, upna leh muangna tawh na nuntak leh, na up bangin hong zawhpih kan lai ding hi.\n2022 kumthak thupha nangleh na innkuan sungah hongtung ta hen.\nRev. Tuang Lian Khai@Khaibawi\nAgape Digest, Agape Digest 002, Khangno, Rev. Tuang Lian Khai


timestamp: atn

url: =Malaysia Immigration te makaihna tawh khasim in Operasi 1300 vei bawldending :: ZOMI DAILY\nposted on 1 November 2017 at 6:24 pm Lomkholna: Malaysia, News, Sawltak, World\nMalaysia gamsung ah phalna kician neilo nasem in aciapteh uh “illegal immigrants” te leh nasep aguan Boss (Employer) te nakpitak in siansuahsawm uhhi. Tuabang in Malaysia gamsung asiansuahtheih nadingin Immigration Department te’n khasim in Operasi 1300 vei bawldending in khentat uh cih NST pan kiza hi.\nImmigration vaitawh kisai in athuneipen Immigration director general Datuk Seri Mustafar Ali in agenkhiatna ah 1300 vei cihpen Immigration Department ii Target thak (Key Performance Index) hiding hi ci’n genkhia hi.\nAbeisa in khakhat in Operasi 850 veibang kibawlzel a, tuasangin khantozaw in, aki sepsawm ahihi ci’n genbeh hi.\nE-card akici Enforcement Card bawlhun abeisa nung July kha akipan Immigration Department te’n “E-Card Ops Mega” cih minvawh in Operasi ahunhun in lutngekngek uhhi. Tuahun akipan nasepna ah Work Permit leh Passport kician aneilo gamdangmi “illegal immigrants” bekbek akigawm in 19,000 val mankhia uhhi. Nasem te bekthamlo, nasep aguan ahi Boss (Employer) zong akigawm in 427 bangin mat thuaklawh uhhi.\nE-card abawllo “illegal workers & employers” te ngimna tawh nungkhasung inzong 1327 veibang Operasi kibawl kawikawi hi. Tuasung panin akiman atamzaw pen Construction Site leh Service Sector pan vive hizaw hi. Illegal Workers tepen E-card bawlhunding ahun akicingtak in kipia himahleh kuamah in thusimlo in, bawllo uhhi. Tuaban ah 3-plus-1 Program zong ki honsak a, ahi zongin pawlkhat te’n thudon tuanlo uhhi. Tua ahih manin ki dopbawl nawnloding hi ci’n Sarawak Immigration Department inzong genkhia hi.\nRelated: Malaysia gamsung ah gamdangmi nasem limlim akigawm in mi 1,781,598 pha\nE-card pen adiakdiak in gam 15 panin kilimbawl phadiak a, tuate pen Bangladesh, Philippines, India, Indonesia, Kazakhstan, Cambodia, Laos, Myanmar, Nepal, Pakistan, Sri Lanka, Thailand, Turkmenistan, Uzbekistan, Vietnam cihtengpan ahihi. Sawltak #zomidaily\nMikhatbek ii sepding cih hilo a, Malaysia gambup aom Immigration Department tengin asemding in “Immigration director general Datuk Seri Mustafar Ali” in agenkhiat ahihi. Malaysia Immigration Department bupah nasem mi bangzah omding cihtawh ngaihsunkhawm in, Malaysia gambup bangzah zai cihtawh tuatto leng, lai akigelh pen aki khialmaw, khiallo cih ki ngaihsunthei pahding in lamen hang.\nPrevious: India ah alenglai vanleng khat ii akongkhak kiasuk in innkhat dengkha\nNext: Malaysia, Ampang vengsung ah Operasi lutin gamdangmi 35 kiman\nNLD leh ZCD ki banglo, Zomite ading ZCD a piak huaizia


url: =Tuni Pasian Kammal (March 31, 2018) :: ZOMI DAILY\nTuni Pasian Kammal (March 31, 2018)\nposted on 31 March 2018 at 7:34 pm UTC+8 Lomkholna: Biakna, Kammal, News\nZeisu kiangah, “Topa aw, na Gam sungah na lut khit ciangin kei hong ngaihsun in,” ci-in a gen hi. Zeisu in, “Ke’n aman takpi kong cih-inah, tuni-in nangmah in kei tawh Paradis ah na omkhawm ding hi,” a ci hi (Luke 23: 42-43, TDB).\n1) I Topa Jesus tawh a kikhai khawm mi nihte thu i zakzaksa tek ahi hi. Amau gel in kibatna tampi nei na pi kibatlohna khat tawh a tawntung mun ding uh kibanglo mawk hi.\n2) A nihun mawhnei tuak hi-in amau mawhna tuak tawh singlamteh tungah kikhai hi. A nihun Jesus tawh a kinaina kikim ding hi. A khat pa in mawh nei a hih lam kiphawkin Jesus pen mawh neilo pi Leitung mite mawhna tang a kikhai a hih lam thei in ”Topa aw kei hong phawk in” ci in a mawhna kisikkik in upna tawh Jesus zuan hi.\n3) Mi nih an sukhawm khat kila-in khat kinusia ding hi. Nupa lum khawm khat kila-in khat kinusia ding hi. Kibatna i neihpih tampi om kha ding hi. Ahi zong eite mawhna a mai theihna dinga singlamteh tungah sihna hong thuaka sisan manpha pen tawh nang le kei hong tan Jesus a nei le a neilo i tawntung mun ding kibanglo ding hi. Kibatlohna khat in khang tawng tung kilamdangsak hi. A mawhna kiphawkin Jesus kiangah hehpihna a ngenpa a bang dingin Topa’n thupha hong pia hen. Amen\nNext: Nitumna gamte leh Sente’ khantoh/ kiamsuk nate gal-et na ~ Khup Lian Thang


url: =India in Submarine Scorpene pen tukalsung in zangthei tading ~ TK Lian :: ZOMI DAILY\nposted on 10 January 2017 at 6:48 pm Lomkholna: India, News, Thangkhanlian, World\nJan. 10, 2017: India in galdona tuinuai teembaw (submarine) bawlna dingin Scorpene submarine Project-75 nuai-ah Mumbai Mazgaon Docks Limited (MDL) ah a bawl Khanderi kici zo ta a, tu kal sungin zat thei dingin honkhiatna nei (launched) ta ding hi. India in a bawl masak pen submarine Kalvari kici tu kum sungin Indian Navy-te zat dingin ap khia ding hi. India in hih Scorpene submarine kicite guk French Direction des Constructions Navales (DCNC) leh France kumpi tung panin technology la-in amau huhna tawh a bawl hi a, hih Scorpene submarine guk bawlna theihna dingin October 2015 in $3.75-billion pia in thukimna na nei uh hi.\nHih submarine-te pen modular approach kici zangin a pumpi tuamtuam kibawl a, tua khit ciangin pontoon a kicihna ah kigawm/lem tuah kik a, a kizawh ciangin tui sungah sitna kinei in kitaisak pan hi ci-in Indian Navy ulian khatin ci hi.\nHih Scorpene submarine nihna min dingin Khanderi a ci pen Island fort (Tuikulh kulh a cihna) a Maratha kumpi Chhatrapati Shivaji min panin kila hi a, nung kum December in honna nei ding kici napi-in a hun kisotto hi. A honkhiatna a kineih khit ciangin a submarine ah a batteries kithuah dinga, tua khit ciangin a tui (fuel) ding kithun in a machine-te in amah leh amah in nasep thei ding uh hi. India in submarine adang lite pen kha kua hal in khat khit khat bawl beh zel ding hi.\nIndia in hih Khanderi submarine pen nung kum December kha-in hon khiatna a neih lohna hang pen Australia media in data leak laimai 22,400 in nung kumin Scorpene submarine naseptheih zia thu a pholak khiat manin a hon khiat hun ding a sottoh ahi hi.\nRelated: 2017 kum Zomi te maasuan #2 ~ Khup Khan Thang\nIndia in tu lianin a submarine neihte pen 9 Sindhughosh class (Soviet Kilo class) 9, Shishumar-class (German HDW Type 209) diesel electric subs 4, nuclear powered INS Chakra (Akula II class) sub 1 hi a, a kigawm in 15 bek nei pan hi. China in 67 nei hi. Hih Scorpene submarine kicite pen khat bek man US$450 million hi a, France, Chile leh Malaysian Navy ten nei uh a, Brazil in zong lei sawm hi.\nSouce : The Hindu and Quora/ Thang Khan Lian\nPrevious: 2017 kum Zomi te maasuan #2 ~ Khup Khan Thang\nNext: Mansakna leh Hoih gamtatna (Legality and Morality) ~ Tual Khan Suan


url: =Tedim khuasung lampi vai: Theilohman hi zaw khong :: ZOMI DAILY\nTedim khuasung lampi vai: Theilohman hi zaw khong\nposted on 4 June 2018 at 11:53 pm Lomkholna: News, Tedim, Zomi\nKhuasung lampi kikek/ golsak ding ciang a huang neite phalna ki ngen masa phot hi. A zenzen in a phal kei uh leh ki khoih saklo hi. Leitang huang lampi ding in ki kek sak leh liausum (ေလ်ာ္ေၾကး) a ngah ding dan in ngaihsun uh hi. Kumpi in tua liausum ding budget hong pia zenzen lo hi. Ngaihsutna lianpi tawh khuasung khantoh nang i deih taktak leh tawm bang bel supna/baina om kha mah ding hi. Galkap thuneih hunlai bang in zawhthawhthu tawh kikalsuanlo hi.\nIh minam leh i gam i khualna zong hoih mahmah hi. A hi zong tuipigal khatpan thu tel munmel neilo pipi in i mawk ciakciak pen deihsakna tawh a sem a bawlte a ding thanemna zong hi thei hi. A vei taktak i hih leh a mun vapha ngiat in a thu a la limtak kantel masaphot leng hoihzaw kha ding hi. Kum 5, 10 sungbang i om loh ciang omdan khawldan tampi ki lamdang mawk hi.\nTedim khuasung lampi vai: Gen kikkik mah leng\nLampi a ki-kek/golsakna munte pen lampi mah in koih lel leng hoih zaw lo ding a hiam? Eimau innmun/logam letmat khat nangawn a mawk piak ngamlo leitang manpha a sa phadiak minamte ihi hi.\nTua hi aa eimau innmun leitang i piak lah hilo lamsaklam ki-kek leh lamkhang lam te’n a sak neh to pah sese mawk ih hiam?Lampi a gol zahding a gol theih loh na pen tua ziak ahi hi.\nEimau innmun letmat khat nangawn pia ngawmlo i hih ciang mipileitang /lampi te keklek se dah hi.Pak/mehteh mehgah zong lampi dung teng um in suansuan dah zaw leng. Lampi mun neu tuam sak mahmah hi. I ciin nop leh gamlak ah leitang val ciin theih na ding muntampi omlai sam hi.\nNgaihsun taktak leng eimau leitang i piak sangsik lampi khawng i kekkek pen daupai huai hetlo hi.I pu te i pa te hunlai a mau a lopi innmun/lo gam na deih tuanlo uh hi.Huang kek/ kigi khin cihte zong luang in tuak ci’n thucin thutang in na nei tangtang uh hi.\nMipiphat tuamna ding ahih nak leh i huang pi khat pi nih ciangciang piak huai zawlo a hiam? Leitang manpha i cihsam hang tua pi khat pi nih sungah bang piang tuan sam diam?Suai a piang ding cih hi leh thu khat.\nNuntak tomkal sung eimau innkuan mimal noptuam nading sang mipi tampite noptuamna-ah leitung thupha/vantung thupha om zaw ding hi.Hakai pahtak lungleng a cih bang tek in i muan i suan tata hong gen hak zaw thei mawk uh hi.\nTedim khuapi khantoh ding i deih takpi leh huang kekkek nawnlo in a kisap leh eimau huang nangawn pi khat pi nih i piak zawh ding thupi ding hi.\nMore: Tedim ah Bus Station kician neihhun mahmahta\nSakhi in a tat nang kuamkua khual a cih bang mailam hun ding saupi ngaihsun in inn i lam ciang lampi gei neh pah tentan lo zaw in mawtaw buk ding leh nikhat ni ciang lampi hong kikek kha leh cih ngaihsun kawm in nasem ni!!! Tedim Municipal\nPrevious: Tuisabel sungpan akhut langkhat tankhia in apusuakkhia kaikuang khat lamdang kisa mahmah\nNext: FBI Agent khat Night Club ah alamkawm in thautawh mikhat kapliamkha\nZAM pan dahpihna ~ Pa Neng Khen Khup (Tonsial) & Tg. Suan Sian Sang (Tonzang)\nA patauh huai ZCD ~ Pu Thang Khup


url: =Malaysia, Wangsa Maju vengsung ah Police te’n Damiah mi 4 kaplum :: ZOMI DAILY\nMalaysia, Wangsa Maju vengsung ah Police te’n Damiah mi 4 kaplum\nposted on 12 May 2017 at 9:21 am Lomkholna: Malaysia, News, Sawltak, World\nMalaysia, Wangsa Maju vengsung ah Thursday ni in Damiah ataih mi 4 te palik te’n avek in kaplum uh cih theStar pan kiza hi. Tua Damiah te’n Sengammi “Chinese National” khat tungpan in RM40,000 Damiah taihin laksak uhhi.\nSengammi pa’n Sri Gombak aom Bank khatpan in sum thohkhia cih atheih uhciang in migilo damiah te’n sulzuihpah uhhi.\nTua Chinese papen kum 32 aphakhinkhat hi a, Bank panin sum athoh khitciangin Wangsa Maju ah Business vai khattawh apai cihi. Wangsa Maju aom “Institute of Translation and Books” apai hi a, atun madeuh in damiah te’n temta namsau tawh ngimin damiah taih uhhi.\nTua damiah mi 4 te lakah mi 3 pen Indonesian gammi hi a, adang khatpa pen Malaysia Permanent Resident “PR” Card atawikhat ahihi. Avek un kum 37 panin kum 49 kikalpawl ahi uhhi.\nCity CID chief Senior Asst Comm Rusdi Mohd Isa in agenkhiatna ah damiah te’n Chinese pa ii sumkoihna Bag laksak uh a, akhutzong liamsak in agei ah tuksuk cihi.\nTualaitak in khuasung kimvial in avak kawikawi Patrol Police te’n damiah kitaih cih mukha, theikha uhhi.\nKL Police te’nzong damiah te amatsawm uhciangin damiah te’n thautawh nakap uhhi. Tuaciangin Police te’nzong thautawh kapkik uh a, damiah teng avek in kaplum uhhi.\nDamiah teng akaplupkhit uhciang in ageinai a etcian uhciangin thautang hawng “Bullet Casing” 11 mu uhhi. Damiah te’n 11 vei thautawh kap cihna ahihi. Tuaban ah temta namsau 2 leh Pistol Revolver 2 zong damiah te zat Honda Civic mawtaw sungpan in mukhia uhhi.\nHih thau kikapna geinai ah nasem Executive khatin agenna ah sunkim 12:30pm hunpawl in ka Office apualam ah thauging Gunshots kaza cihi.\nKalawm te’n losan “Fireworks” kilawn hi’nteh ci uh a, ahi zongin ka etkhiatleh Police te’n lampi tungah damiah te thautawh agalkap uh kamu cihi.\nPolice te’n kuamah Office sungpanin pusuak khiakei un, Video leh Photo zong kuaman zaihkei un ci’n genkhia cihi.\nVideo etnopleh: Four robbers killed in police shootout in Wangsa Maju\nHih damiah leh Police te kikapna ah damiah mi 4 asih hangin, Police te kuamah aliam omlo cihi. Damiah mi 3 tepen mawtaw sungah kikaplum a, adang khatpen ataikhiatsawm laitak in mawtaw pualam ah ki kaplum cihi.\nRelated: Malaysia, Penang ah numeikhat mawtaw ahawl laitak thautawh kikaplum\nDamiah taihtaih teng hihbangta in Police te’n hong bengkhia mengmengleh hoihdingdan hiei 🙂 ZD Sawltak #zomidaily\nPrevious: Christian Hymn te’ tangthu: Zeisu Tungah Kipia Ta’ng\nNext: ZSM Phamsa te phawkna Volleyball kidemna lawhcing\nMalaysia Zomi te Kal lianpi vaihawmna ZAM Hall ah\nIndia ah numeikhat naubu “Uterus” neilo ahih manin, anu in ama naubu pia\nInn luah ding kua?\nIndia, Mumbai vanlengtual ah buannawigawp in vanleng khat awkcip


url: =2013-10-06 ~ TBC-Y\nNisim Thalakna: KIMU LO\nPosted on Saturday, October 12, 2013by Siam Kim\nPasian in a zawngkhalte tha guan hi__Isaiah 40:29\nKa lawm Jane in a nasepna tungtang thupiang khat hong gen hi. Kuamah’n dawnglo hi. Khatvei hong genkik a, kuamah’n dawng tuanlo hi. A naseppihte’n theihmawh bawl hi. A telkhiat thu khat in tua thu thupi khollo hi ding hi, ci-in mu hi. Kuamah’n thudon pihlo hi, ci-in kingaihsun hi. Tua bang tuakkha ngei ding hiteh.\nPasian’ mite in tua bang ngei-in tuakkha uh hi (Isa. 40). Amau’ nuntak haksatna a thudonlo pen Pasian bek hi, ci-in ngawh nuam uh hi! Khanglam kumpi gam Babylon khutnuai hong tun ciang amaute in: “Ka lampi kiseela, ka thuumnate Topa’n hong dawnglo hi” (tg. 27) ci uh hi.\nIsaiah in Pasian tawh kiteh lehang, “gamte pen tuikuang sunga tuimal khat bang bek hi dinga, leivui cia bekmah hi ding hi” (tg. 15) ci hi. Ama’ deihsak mite tungah tha le vang neihna a piaklam gen hi (tg. 29). Topa lunggulh peuhleng, Amah’n tha hong guan thei hi, ci hi. Amaute mu vanlai tawh kibang dinga, amaute tai napi-in tawl ngeilo ding hi (tg. 31) ci hi.\nMite in hong theihmawh bawl hangin, Pasian in hong mu-in hong it ahihlam phawk in. Amah ngak in, thathak hong guan ding hi.– Anne Cetas\nLeivui tawh kibawl no mite aw,\nA kisia thei na hi uha, Amah bek muang un.\nTopa itna kip tawntung hi, A tawp dong om den ding!\nAmah eite hong bawl, hong keem, i lawm hoih pen.__Grant\nPasian’ hong ompih lam i theihloh hang, Ama’ hong itna in hong tuam den hi.\nNisim Thalakna: A SUNGA THUPI\nPosted on Friday, October 11, 2013by Siam Kim\n“A SUNGA THUPI”\nKha Siangtho’ uk ngaihsutna in nuntakna le lungnopna ahi hi.___Rom 8:6\nLampi nih kikal a innpi khat pen deih huailo mai hi. Iplah ding zong omkhol lo-in, ngaihsut huailo phial hi. Tua zawh ni tampi khit ciangin tua inn mai-ah “Kizuak hi” cih lai na kisuang hi. Tua lai tawh “Inn sung bel nasia mahmah hi” cih kammal khat kisuang khawm hi. Inn lei dingin a pai ka hih loh hangin, tua laimal in kei hong lunglutsak mahmah hi. Ngaihsut ding ka sak hetloh inn pen bangci bangin nasia mahmah thei ding? ka ci hi.\nTua tawh kizomin: Jesuh’ nungzuite zong tua bangmah hilo hiam? cih ka ngaihsun hi. Lungngai pak dih. I puatham ah etsuah ding bangmah i nei kei phial zong, Pasian’ itna le Ama’ nasepna in eite’ nuntakna hong tuam hilo ahi hiam?\nLai Siangtho in sunglam hoihna bangci gen hiam? Roman 7:22 ah, “Ka lungsim tawng taktak ah Pasian’ thukham sungah nuam ka sa hi” ci hi. Rom 8:6 ah Paul in, “I lungsim Kha Siangtho in hong uk leh nuntakna le lungnopna kingah” ci hi. Galati 5:22 sungah Kha Siangtho hangin i sunglam panin Kha Siangtho gah kigah hi, ci hi. Tuate in itna, lungdamna, kilemna, lungduaina, le hehpihnate ahi hi.\nLai Siangtho tungtawnin lungdamna le Kha Siangtho i lungsim sungah na i sepsak tak ciangin - sunglam hoihna tawh i kidim dinga Pasian’ min i thangsak hi.__Dave Branon\nTopa, kei’ sunga om na Kha Siangtho hangin midangte nuntakna a kaizawlzo nuntakna ka hih theih nading, le Nangma’ min a thangsak dingin ka kipuahpha ding hi.\nNa lungsim sungah thumanna vom peuh lecin,\nNa gamtatna-ah hoihna kilangsak zo niteh.\nNisim Thalakna: TECI PANNA\nPosted on Thursday, October 10, 2013by Siam Kim\nAhi zongin note tungah Kha Siangtho hong tun ciangin vangliatna tawh na kidim ding uha, ...keima thu na gen ding uh hi. ---Sawltak 1:8\nKa neulai kum (10) gual ka phakin mawtaw kibut mu ka hih manin thusitte’n hong dong hi. Tua pen nasia mahmah-in zong a thu zong tam mahmah hi. Tua thupiang amu kei bek ka hih manin, sitnite khat khit khat in ka muh bang ka gen ding hong kal uh hi. Mawtaw kisiatzia le mi liam, mibai cihte hong dong vetlo uh hi. Bang lian mu na hiam, cih hong dong sese uh hi.\nJesuh nungzuite ihih manin, Jesuh in ei-a ding bang sepsak cih teci a pangkhia dingte i hihi. Mite’n Jesuh a theih nadingin Lai Siangtho thusinna thukpite zong kisamlo a, dotna khempeuh zong dawn ding kisamlo lel hi. I genkhiat ding pen Jesuh in Ama’ sihna le thawhkikna hangin ei tung ah bangci bangin na hong sem hiam, cih pulaak ding ahi hi. Tua sangin a thupi zaw khat in tua bangin i taangko khiat ciangin ei’ hih theihna bek suanglo ding hihang. Jesuh in, “Ahi zongin note tungah Kha Siangtho hong tun ciangin vangliatna tawh na kidim ding uha, Jerusalem, Judea gam, Samaria gam, le leimong dongin keima thu na gen ding uh hi” (Sawltak 1:8) ci-in hong vaikhak hi.\nKha Siangtho’ vaang-ah kinga ihih manin, natna a thuak leitung-a ding honpa Jesuh tungah i lah ding ahi hi. Ama’ huhna tawh eite tungtawnin midangte in a nuntakna uh kikheel bek ding uh hi.––Bill Crowder\nAthu ka gengen nuam hi, Muh nailoh vantung gam;\nJesuh le Ama’ vangpi, Jesuh le hong itna.\nTua thu ka gengen nuam hi, Thuman ahih manin;\nKa lungsim hong kimsak hi, thudangte bang lo-in.\nI genkhiat ding thu in Pasian’ hong sepsate thu ahi hi.\nNisim Thalakna: KHOMUN LO NUNTAKNA\nPosted on Wednesday, October 09, 2013by Siam Kim\nKHOMUN LO NUNTAKNA\nKei pen nuntakna khomun ka hi hi.\nDuh bangbang teel theih hunah, khomun (pongmoh) pen a kisam pen an hisamlo ahih manin pawl khatte in thu tuamtuam hangin nelo lel uh hi. Kum zalom khat lai-in khomun pen kihello theilo nisim neek theih khat na hi hi. Khomun kihello an cih pen tu lamlam ciang beka kizang ahi hi.\nNikhat, mipi in Jesuh mu nuamin zong uha, ahang in khatvei lai-in moh lumte khangsak thei ahih man ahi hi (Johan 6:11, 26). Amaute in tanglai hunin Pasian in vantung pan manna mohte a khiat bangin, tua bang a piansak ding ngen uh hi (6:30-31; Pai. 16:4). Jesuh in “Kei pen vantung pan hong pai khomun hi ing” (Johan 6:32) ci-a mipite in tel theilo uh hi. Amaute in nisim an bekbek lunggulh uh hi. Jesuh in ahih leh amaute’ kha an dingin hong kisawl ahihna gena; amaute’ nisim kha tha kisapna teng a pia ding hong pai ahihna gen hi. Amaute in upna tawh sangin amau’ kha adingin la thei le uh, tawntung lungdamna ngah ding uh hi (tg. 35).\nJesuh in deih leh neek, deih keileh neekloh cih bang an hong pia hilo-in, i nuntakna ading kihello a phamawh an hong pia nuam hizaw hi. Nidang Jew mite bangin khomun lo an ahihloh bang mahin, kha an ahi Jesuh lo tawh nisim kalsuan kha kei ni!– Marvin Williams\nNuntakna khomun ahi Jesuh kihello-in\nnisim na gilkialnabang ci bangin,\na thu lo tawh vahsak thei ding na hi hiam?\nKha an bek in a gilkial khate lungkimsak zo ding hi.\nNisim Thalakna: PASIAN IN HONG KOICI SIKH?\nPosted on Tuesday, October 08, 2013by Siam Kim\nPASIAN IN HONG KOICI SIKH?\nAma’ lo akho pa in khamkhop an ngah ding hi. –Paunak 12:11\nInn pua ah zulei in a singgah neihsun khat phalbi hun sung mun bitna le olno taka kilakkik theihna mun-ah koih dingin buai mahmah hi. Ka lunglut mahmah laizang hi. Ka huang pua lamah sanang tampi tak dai hiat-hiat-in pai hialhial uh hi. Ahi zong dena zulei khat a gin pen lian mahmah hi.\nHih ganhing tegel kilamdang tuak mahmah uh hi. Sanangte in phalbi ading ngaihsunlo uh hi. Vuuk hong kia leh zong lamkiim lampaam aa nektheih nekmawh teng ne uh hi. Ahi zongin zulei in tua bangin anneek ding baihlo hi. Amau an ding haksa mahmah hi.\nTua sanangte le zulei in Pasian’ hong kepna kilangsak hi. Nasem dingin hong nungtasak a, mailam hun ah i kitangsapna khempeuh hong mu hi. Mipil thugenna in hong hilh bangin “kitangsapna khempeuh ah a kicing dingin Pasian in tampi tak hong piazo hi” (Paunak 12:11) ci hi. Topa in lauhuaina kawmkal panin mun nuam-ah hong paipih hi (Late 23).\nThu dang khat leuleu ah, Topa in mizawngte a hawmkhia dingin mihau tampite thuhilh hi (Thuhilhkikna 24:19). Topa hong huhna i ngaihsut ciangin Lai Siangtho’ hong hilh thu in: sep theihlai-in nasem ding, khol theih lai khol ding, piak theih lai piakhia ding, le kisapna khempeuh ah Topa muang ding cih ahi hi.–Julie Ackerman Link\nTopa, ka lungdam, Nang ka kisapna teng ah hong sikh teh. Lau lohna ding le muan khialh loh ding hong huh in. Kote nong encik dena, ka kahna awte Nong za zo hi.\nPasian’ huhna in i kisapna hong cinlah lo ding hi.\nNisim Thalakna: MIPI LAKAH PHATNA\nPosted on Monday, October 07, 2013by Siam Kim\nMIPI LAKAH PHATNA\nAma’ minthanna gam khempeuh ah phuang unla, mite tungah kitheisak un.__Late 96:3\nHoih ka sak mahmah YouTube video ah vanzuakna khat-ah mite in vanlei-in a om laitak mi khat in “Hallelujah Lapi” nakpi takin sa-in mi’n en ngeingai uh hi. Tua bek hilo-in agei a khatpa in zong sakpih-in, tua ciangin khat khit khat kilawh ngeingai uh hi. Tua ciangin atawpna ah tua vanzuakna phualpi pen tua lasakna mun hong suak mawk hi. Tua pen company khat in la sa ding teng mun khempeuh ah koih sitset sa-in nei a, Pasian’ hoihna a kilangsak dingin, nisim neek le dawn tawh a buai mipi tungah a taangko khia hi hi.\nTua video ka etkhak simin ka khitui hong luang hi. Nisim nuntakna khat peuh-ah Khris tawh kibang nuntakna tawh Pasian’ minthan sak nading hong theisak gige ka sa hi. Mi pawlkhatte Pasian’ thupha a sangkha dingin zong a kingaihsunlo tampi om, cih thei in. Tuate ading lampi khat hongin Pasian’ hehpihna i theihsak ding le a lunggim i lawm le gual ading zong ngaihsut sakin, buaina tawh a kidim hih leitung ah zong nopna, lungdamna khat a tangko khia dingin Pasian hong sawlnate zong phawk ni.\nLate laphuakpa bangin “Pasian’ minthanna le a khutmate mi khempeuh tungah genkhiat ding” (Late 96:3) nasep lianpi sem ding hong kisam ahi hi.–– Joe Stowell\nNisim ka nuntakna lel tawh\nNangma’ vangliatna midangte’ tung kizelsak ding hong sawl hi.\nNa sepna khempeuh midangte in a tel theih dingin kei’ tungtawnin hong bawl in.\nNang tunga hong tang Jesuh,\nmidangte’n lamdang a sak dingin pulaak khia in.\nWORLD COMMUNION SUNDAY 6 OCT 2013 PHOTO\nPosted on Sunday, October 06, 2013by Htaung Kyint\nLai Siangtho Sinna (Matt. 12:38-50)~ Asst. Pastor Zam Khen Khai\nSiampi thungetna~Rev. Ngul Cin Thang\nSumpi apna (Doxology)~Church Secretary\nPhatna La (Solo) ~ Lialian\nPhatna La (Quartet) ~ Didim leh alawmte\nNeekkhawm hunzatna~ Church Pastor\nHanthotna: KHRISTIAN THUBUL NI ( “Two Major Doctrines”)\nHun uk: Associate Pastor\nPhatna La (Solo) ~ Sum Mung\nCamera hong zang sak YD- Secretary Lia Thang Suan Dim tung ah Lungdam na nei hi.\nSum Mung (6 OCT 2013)\n"KHRISTIAN THUBUL NIH" By Rev. Dr. S. Pau Khan En\nChurch Pastor Rev. Dr. S. Pau Khan En (6 OCT 2013)\nSermon & Neekkhawm hunzatna\nLai Siangtho simna: Rome 4:4-8, Korin Nihna 4:16\nLapawl~ Church Choir\nChurch Choir (6 OCT 2013)\nHuhpiakna ding sumpi donna~ Innkaang Pa Kap Do Kham (Pakzaang)\nHun uk: Associate Pastor Rev. Cin Sian Pau -Thuzaksakna (6 OCT 2013)\nDi Dim , Dim Boih , Siam Kim, Pau Pi (6 OCT 2013)\nPhatna la- Lialian\nLialian (6 OCT 2013)\nRev. Ngul Cin Thang (6 OCT)\nMatt. 12:38-50 (Bible Study)\nAsst. Pastor Zam Khen Khai (6 OCT 2013)\nAhi zongin Jesuh in, "Tuhuna mite bangzahin giloin, Pasian' thu theilo ahi uh hiam? Na lamdang ka bawl ding na hong ngen tazen uh hi. Jonah thu tawh kisai na lamdang longal adang hong kilaklo ding hi.\nLeitaw lam gam kumpinu in Solomon' pilna thu a ngai dingin leitung phelkhat kantanin hong pai ahih manin thukhen ni ciangin amah in note mawhsakna thu hong gen ding hi. Note kiangah kong genin-ah: Tu mahmahin hih lai-ah Solomon sangin a lianzaw khat a om hi\n"Mi khatpeuh sung panin dawi a kihawlkhiat khit ciangin a ten'na ding mun keuna zongin a vak kawikawi hi. Ahi zongin a ten'na ding mun a muh zawhloh ciangin,\n'Ka paikhiatnasa inn mahah ciahkik ning,' ci hi. A hong paikik ciangin tua inn na awnglai a, kipuah siangin hoihtakin a om a mu hi.\nTua ciangin va paikik a, amah sangin a siahuaizaw dawi sagih hong tun'pihin tua mipa sungah a teng uh hi. Tua ahih manin tua mipa pianzia pen a masa huna sangin a siazaw hi. Tua ahih ciangin tuhuna migilote zong hih mipa' pianzia mah tawh kibang ding uh hi," a ci hi.\nVantungah a om ka Pa' deihna bangin a gamta mi peuhmah ka sanggam pasal, ka sanggam numei, ka nu ahi uh hi," ci-in a dawng hi.\n6 Oct 2013 Bulletin\nNisim Thalakna: A LAUHUAI HUN\nPosted on Sunday, October 06, 2013by Siam Kim\nA LAUHUAI HUN\nGaldona in note-a hilo a, Pasian-aa ahi hi.–2Khang.20:15\nNick Wallenda in Niagara Tuizeu tung asanna pi 1800 ah khut-dawh cia apha khau tungah lam apai pen mi awn tampi in TV panin en uh hi. Nakpi takin kiging mahmah hi. Anuai-a tui luang, le tuikhute in a mit nuamsak lo a, huih in zong mut pian hiauhiau a sawi pai pianin, dipkuat huai mahmah hi. Tua bang lauhuaina kawmkal panin, amah in “Topa tungah nakpi tak thungen-in, Amin ka phat hi” ci hi.\nIsrael-te in zong lauhuaina kawmkal panin Topa’ min phat hi. Ganhang tampi takte in amau sim dingin hong kuan uh hi (2 Khang. 20:2). Pasian tungah huhna a nget ciangin, kumpi Jehosafat in gal maitang ah akuan dingin lasa dingte paipih hi. Amaute in “Topa phat un, Ama’ itna kip tawntung hi” (tg. 21) ci uh hi. Tua bangin a sak uh ciangin, Topa in amau le amau kidosak manggawp uh hi.\nA lauhuai mahmah hun nangawn-in Topa phat ding cih pen i mihing lungsim zawhgawpna ahi hi. Ei le ei kihu nuam, kidal nuam-in, i patau hi. Ahi zongin Biakpiakna in tua bang mihing kimuanna le patauhnate thengsak hi. Israel-te in a tuahsa uh ahih mah bangin eite in zong: “Galdona pen Topa-aa hi” i cih ding ahi hi.–– Jennifer Benson Schuldt\nTopa, Na min kong phat hi. Nong itna kipden hi.\nKa nuntak sunga ka do gal khempeuh Nang-aa hi.\nZawhna khempeuh zong Nang na nei tawntung hi.\nI mai-ah bangbang a om zongin Pasian i nungah omden hi.


url: =Tourism: Mandalay ah gamdangmi khualzin tamsemsem ~ ZD :: ZOMI DAILY\nposted on 22 February 2017 at 10:02 pm Lomkholna: Mandalay, Myanmar, News, Sawltak\nKawlgam, Mandalay Region sungteng ah gamdangmi khualzin pen abeisa kumte sangin tamsemsem cihi. 2016 kumsung bekbek in gamdangmi khualzin alut Tourist Arrivals pen 25% bang tamzaw hi ci’n Hotels and Tourism for upper Myanmar ah Deputy Director General asemlaitak ahih U San Yu in genkhia hi.\nAma ii genbehna ah Mandalay pen Kawlgamsung Tourism ii alungtang hi a, Kawlgam hongzin Tourist limlim Mandalay aphalo, ahawhlo cihpen omlo hi ci’n genbeh hi. Tuaban ah International Guidebooks te’n Mandalay pen Kawlgam sungah khualzin nadingin Destinations aminthang penpen a 4 na ah koih uh cihi.\nMandalay ah azin gamdangmi atamzaw pen Sen “Chinese” te hiphadiakk hi. Chinese khitzawh ah French, Thai, German cihbang ahihi.\nKawlgambup sungah gamdangmi honghawh atampen aki etkik ciangin Thai te hikik bilbel hi. Ahi zongin Mandalay ahbel Chinese temah tampenden veve hi. Banghanghiam cihleh Mandalay leh China pen kizopna kipkhin mahmah a, gualnop khualzinbek hilo in, Business vaitawh Sengam panin Mandalay azinzong tammahmah hi.\nHotels and Tourism Department panin Mandalay ah tukumsung zong khualzinmi tampitak aki behlaptheih nading in hanciam mahmah uh ci a, January khasung bekbek inzong Mandalay ah gamdangmi khualzin 53,051 bang omkhinta hi.\nRelated: Karen State, Zwekabin mualdawn pan gamdangmi khat tuaksuk in si\nTourism akici khualzin gamvak nasepna pen khangto mahmah henla hileh sumlutna tampi piangsakthei hi. Zogam dongah Tourism nasep hoihtak hongki zoptohding lunggulhhuai veve hi. ZD Sawltak #zomidaily\nPrevious: Dr. Dongno thugenna ~ Zomi Nam Ni 2017 Malaysia\nNext: Amah dan Numei leh Mi ~ Dimno’ Pa


url: =ZEC Pahtawina pawi thugenna (ZEC Graduation speech) :: ZOMI DAILY\nZEC Pahtawina pawi thugenna (ZEC Graduation speech)\nposted on 9 August 2013 at 1:21 pm Lomkholna: Article, TgKham, Zomi\nBaihlo Hi, Piangthei Hi\n(Too Difficult But Possible)\nZogam pualam ah Zomi Siamsinte graduation nopci takin abawl masa pen hikha ding ihih manin, ZEC kipat cil pan tuni ciangciang thatang, sum le pai, hun khempeuh pia aa ma pang kha mimal khempeuh pahtawi zawhding aa kilawm, Zomi khangthakte aa ding nasemte ih hihlam tuni kiphawk thak ding deih masa hang.\nKum khat khit kum khat hanciamnate hong tangtung ahih manin, ZEC pen, Malaysia aa Education lam vaipuak nei Zum thupi khempeuh leh Media/Thusuah tuamtuamah kician takin mun ngahzo aa, Zomi a tawisang, Zomi a pulak khia ZEC hong suak hi. A hunhun aa Lai hilhlo pi, Sang honglo pi, Kidemna tuamtuam dem lopi, galtai Sangte mai-ah pahtawina ngah lopi-in ih ngahkhiat gualzawhna hilo ahih manin, ZEC pan Sang naupangte gualzawhnate kong gen kholkei zaw ding aa, ih ngimna bulpi khat ahi Minam tawisan’na leh tuaciang dinmun tun’na ding bangdante kisam hiam cih enkhawm nuam hang.\nSang naupangte pahtawizawhna din’mun ciang tun’na dingin Siate pahtawi ziahziah ding zong phawkhuai aa, mailam ah a picing semsem ding ih lunggulhna-in, a beisa hun aa ih hanciam ziate etphatna vive tawh tha la ding aki hanthawn khol hipah hang.\nTua tawh kizui-in, Siate leh ZEC kipat lam thute gen ni-in, Malaysia ah Kipawlna bulphuh Sang tuamtuamte tangthu paizia theihna dingin zong aki hawmsawn hihang. ZAM in a masa pen Sang naupangte ZAM zumsung mahah Lai hilh masak 2007 kumbei lam hi-in, tua hun pan limlimin, kuama phuk ngamloh, kuama ngaihsut khakloh, kuamah’n a teel masak ngamloh ki piakkhiatna tawh Siate, Sianute nisim in ma kipang hi. Ki piakkhiatna cih teh, ZAM pan ahi zong, Sang pan ahi zongin cialna-guaihna piakding ki vaihawm zawh genloh, a Sang vai vaihawm pen Sia teng mah a hihkul mawk hi. Lai hilhkawm leh Sang inn sap, tui manh, mei manh cihte aa kipan Siate mah ki lungzing den hi. Haksatna, lungkiat dekdek hun tamvei mahmah tawh ki pua teta-in, 2008, 2009 khawng ciang, Zomi naupang veng tuamtuamah ih tam semsemna zui-in, ZEC-Cheras te, ZEC-Klang te aa kipan ZEC-Sg Long, ZEC-Kajang cih bangin, kei ki piakhia ning a ci ngam teng mah ii thuak ngapna, gim ngapna tawh ki picing semsem hi. A lamdang mahmah thu khatah, a vei, a lainat taktak teng mah ii nasepna ahih manin, ih Zomi naupangte pattahna-ah namdangte’ nuai ki-om hetlo pah hi!\nLamkhat leuleu pan, ki piakkhiatna ahih manin a semsuak zolo zong pawlkhat om hi. Innlam pan Lai tansang degree tuamtuam ngah ahi zong, Lai hilh experience hau mahmah a cite tata va zawn le’ng, kha khat bangzah kingah cih vive ahih manin, pil ingh, hilhthei ingh aci khempeuh ii sepzawhna ZEC hilo hi. Zomi sungah Education lam ahih kei leh laihilh thei ciangciang, zum nasep semthei cihdan kitawm maw, ci le’ng, hi deklo hi! A semthei, avei veve Zomi tam simsim mah ZEC ahilo Sangdang ahih kei leh Zum tuamtuam ahi thamanh/khasum ngahna munte-ah semzaw uhhi. Iplah huaithei veve ahih manun, gamthumna tungkhin tawh, Malaysia aa omlai tawh, ciamteh ning ki cici lo na pi inghin, a mi-in ka theihlai tam peuhmah aa, lamkhat pan ZEC tangthu laimai tawmbeek gelh khalo uh suak hi. Tuhun ciang, ZEC mah aa ka sep tantan ka hamphat zawklam ka phawk semsem hi.\n2011 masiah ZEC hiciang ih tun’na ding nisim in puak hak pipi ih puak tantan, ih sep tantan lai aa, semthei, semsiam veve ZEC ah ni lang a’i zong, hunbit a’i zong hong sem hetlo, tuhun teh ZEC ah ma hong pangnuam a om peuhpeuh na welcome un, cih, kei muhna zong ong behlap pak ingh. Ahi zongin, naupangte makaih taktak aa, hunbit lai a hilhloh phamawh ding hi; Education cih Siamsin sakna nasep ah, athu vaan pak ding, ngaihsutna pia ding, activity khat vaihawm pih pakding ciang cihbang omtheilo hi. Tuadan ciang nasepte pen, kum (5) sung ka mapan’ khakna zui-in, haksa peuhmahlo leh a tawntung veina hi hetlo in mu ingh! Tua hunlai khawng aa om, tuni hiah a kihel lai ZEC Sia pen tam nawn samlo ahih hang, a kicingzaw bangin hong genthei lua ding uhhi. ZEC leh Zomi na vei leh, na dong hamtang in.\nA deuhdeuh in 2010 June kha masiah ZEC aa ma pang kha peuhmah pen, pahtawina pia ding bang hile’ng bangdanin pia ding ihiam\ncihzong ngaihsut hak liangding hi! Athei ki tamzaw in cin, ZEC kipat 2007 November pan 2010 June kum nih leh lang val pen a lamdang takin Ki Piakkhiatna Hunpi sung kici thei hi. Cialna-guaihna kipia zo kilkello hi! A patpan ki piakhia tawh, kum nih ki piakhia tawh zahtak-pahtawi huai thei mahmah hi. Pulak dingin a mi tamsim hikei leh, 2007 pan a kumkum aa ZEC Sang tuamtuam aa semteng ii Min teng kikem sitset aa, ke’n zong file khempeuh copy kemlai hi’ng; Tangthu ding hi!\n2010 June kha aa kipan compensation/incentive cih min vawhin UNHCR in 2009 aa Sang Sia kipan khinte khasum dan hong vaihawm sak tasam uhhi. Tua 2010 aa ZEC Sang Sia hong kipan tampi tak mahin ngahthei tuan nailo zel bek thamlo, a kumkik 2011 aa ngahthei nailo ki omto lai ahih manin, tua lai aa, a seppih alui tengin kha simin nektawm khop ngahta leh amau ngahlo pipi a sem tantan teng zong pahtawi huai kasa hi. (ZEC Sang 6 pan tuadan ka theih sitset Sia 9 bang om hi.)\nZomi-Malaysia Tangthu ah, ZEC in, ih sep nailoh pi, ih vaihawm lohpi, sum ahih kei leh thamanh ombek teh, UNHCR te maimuh bekteh na kisem panlo hi, cih pen thu namtui mahmah anei gige ihihi. Tua hi-in, Zomi naupangte veina anei pen minam mailam ding a lunghimawh taktak khat hi; A vei ciang bek, athei ciang bek hilo aa, asem tangtangte minam vei hi; Sep tangtangna ding haksatna tampi kawmkal pan ahun khempeuh a piakhia ngam, a piakhia zote minam nasemte ahihi.\nKum 3-4 sung asem masate’n zong nisimin van gik mahmah na pua tentan zo buang ahih leh, tulaitak aa semte leh mai kha, mai kum aa sem toto dingte-in, tha san aa, hun neih zahzah piak ngam lohna ding om kilkello hi. Ni khat aa ih sepnop zah hun cihkhat ih ciangtan mawk leh bel ih veina dan atuam hiding hi. Kei theihkhak ciangciang bang, UNHCR in Hun-bit Siate bek Sia/Sianu khat in ciamteh hi! Tua UNHCR ii ciapteh ding manin Hun-bit kisem pan hilo zaw leuleu, cih, ei ZEC aa sem peuhmah ki khentat zawhna neihding kisam den hi. Tua tawh kizui-in, hunbit sepding omkei aci ih omkhak leh ih naupangte aa ding leh ZEC maban ding khasiat huai mahmah ding hi. Ih muhna, ih sawmna/tupna zaisak semsem le’ng Malaysia ah palai nasep pen nisim in hun kicing khollo hi!\nEi mimal haksatna tengtawh Zomi naupangte hunbit aa makaihna pen baih asa omlo ding hi. Ahi zongin, kei theihkhak ciang ih gualzawhnasa pawlkhat enkik pak le’ng; ZEC in hunbit-nibup lai leh theihna, pilna kician hilhna neizo tawntung hi. ZEC in, UNHCR/HTC ah Siate training paisak den hi. ZEC in, UPSR laihuannate kilut, ki gualzo zo hi. ZEC in, minam puan leh ngeina laam tawh namdangte mai-ah teelna kingah den hi. ZEC in, Computer lamah Best Center pahtawina kingahzo hi. ZEC in, 2008 pan 2012 kikal kimawlna lamah namdangte sang’ a tamzaw Gualzawhna Cup tuamtuam 20 val kingahzo hi. ZEC in, Faisal Cup a vaihawm lak aa kihel ding community lam panin committee mi 2/3 lakah 2009 pan 2012 kikal panmun kingah den hi. ZEC in, 2010-2012 kikal Malaysia aa om galtai Sang, Sang Siapi khempeuh ii Tangmi (representative) dingin teelna kingah den hi. Tua sung mahin, namdangte Sang Siapite na lengin UNHCR tawh kizopna pawlkhatah ZEC ii panpihna hong ngenden uhhi. ZEC Sangte a kigawm Sports Day ki vaihawm khawm zo hi. UNHCR makaihna tawh Teachers Day nopci takin nihvei kibawl aa, a pawi vaihawmna-ah committee panmun tawh ZEC in thatang leh hun tampi bei-in ma kipang thei hi. UNHCR in, UN phualpi Geneva pan ahi phial zongin, Malaysia aa Galtai Sang tawh kisai a en ding, a kanding hong pai simin ZEC hong hawhsak den hi; Education vai Media tawh kimuh ding simin ZEC hong ap uhhi. Malaysia aa galtai Sangte tawh kisai vaihawm thak ding thu khat a omsim in ZEC hong kum masa den uhhi. A thupi penpenah, ZEC in mindang neilo Zomi min tawisang den hi!\nSepkhopna tawh gualzawhna tampi kimu aa, hunbit Sang Sia sep pen, haksa mahmah ta leh piangthei mahmah hi. Too Difficult, But Possible!\nVekpi tung lungdam!\nPrevious: Interview with Muang Muang (Guitarist, Singer & Composer)\nNext: Zawnna Lampi Nam 10 ~ Carey Suante\nPhilippines gamsung ah kumthak muakna in losan kinaklotlua in mi 191 in liamlawh\nTulsa khua aom Zomite’ aading lungdam huai thukhat\nEima’ Van Ciatciat Puaksiamna – Nipi Thupuak\nMalaysia gamsung aom North Korea gammi nasem 50 ki hawlkhiading ~ ZD\nApple Company pupi Steve Job in asihkuan in a genkhiat kammalte\nUNHCR vai themkhat pulakna thupi nawnkei vacihding lah ahilo


url: =Vut leh Vai asuak Khuapite | Storacles of Prophecy | Amazing Facts\n| Vut leh Vai asuak Khuapite\nLot in a innkuante tawh Sodom khuapi lam tenna dinga atel mawk pen, khial mahmah hi cihpen Abraham in thei hi. Jordan gunkuam ii khanglam khuapite pen melhoih thei mahmah uha, khuaval thei mahmah iin, kisia mahmah uh hi.” Tu-in Sodom mite migilo hi a, Topa’ tungah nakpitak-a akhialte ahi hi.” Piancil 13:13. Atawpna ah Pasian in tua bang mawhna bawl khuapi pen suksiat dingin khensat hi. Ahih hangin Lot leh a innkuante honkhia dingin Pasian in vantungmite nih sawl masa hi.\nHih vantungmi nihte in khuapi sung hong lut ding uh ciangin khualzin mite bangin kibawl uh hi. Lot in amelhoih tua khualzin mi nihte pen khuapi sung hong lut uh amuh ciangin nitak kuan-a khuapi sung lut ding pen khuapi sung mite gilo mahmah uh hi cih thei ahih manin nakpitak-in ama inn ah atung dingin zol hi. Lot in tua bang ahihna teng migilote in vil gige iin thei veve uha, nitaak hong tun ciangin Lot inn kiimum iin, tua lengla nihte amau ut banga abawl dingun kongkhak kiu-in ngak uh hi. Lot pusuak iin tua migilote kiangah hehpihna tawh bangmah hong cihsak kei tapeuh un ci-in athuum hangin, bangmah kimanna neilo hi. Dawilutna mihonpite in lenglate ading bek hilo-in Lot ading zong lauhuai mahmah ta uh hi. Tua tak ciangin vantungmite in zong om thei nawnlo-in hong semta uh hi. Amaute in Lot inn sungah kai tumkik uha, tua migilo honpite avekpi un amit uh tawsak hi.\nA zingciang zingsang tuung-in vantungmite in Lot leh a innkuante kiangah gena "Na nuntaak nadingun hih pan paikhia un. Na nunglam uh en kei un. Mual na khup masiah tai un, tua hi keileh na kisia ding uh hi.” Piancil 19:17. Tua ciangin "Topa in Sodom leh Gomorrah khuapite tungah kaat leh meikuang guah bangin vantung pan-in zusak ta hi.” Piancil 19:24. Lot zi in khuapi kaang lungngai iin kilehhei ahih manin cikhuam suak a, Lot leh ata nungak nihte bek hong suakta uh hi. Pasian kammal mah in hong genkhol a, ni nunungni ciangin mite in Sodom leh Gomorrah mah bangin thukhenna thuak ding uh hi!\nPasian in tua khuapi nih tawntung meikuang tawh hal hi – hell-a migilote a suksiat nading meikuang mah tawh kibang ahi hi.\nJohan 12:48. Kei hong nialin ka thugen a sanglo mite in thukhen ding khat nei uh hi. Nitawp ni ciangin keima thugente pen amaute' thukhen ding ahi hi.\nPeter Nihna 2:9. Tua ahih manin Topa in tua bang mihoihte a gimna uh panin suakta sakin, tua bang migilote Thukhen Ni hun dongin gimna pia-in a koihcip theihna ding siamna a nei hi.\nMatthai 13:40-42. Tahumte kikaikhawmin meikhuk sungah a kikhultum mah bangin leitung bei hun ciangin tua bangmahin kihih ding hi. Mihing Tapa in a vantung mite hong sawl ding a, ama ukna sungah a om migilote leh mi a mawhna dingin a bawl mi khempeuh kaikhawmin __________ sungah tua bang mite lawn ding uh a, tua lai-ah amaute kapin a hagawi ding uh hi.\nLaisiangtho in migilote a sih ciangin thukhenna ngah pah ding cilo hi. Leitung bei hun thukhen ni ciangin tua mei sungah kikhia ding ci hi. Tua in tulaitak-in kuamah hell ah omlo hi cihna hi. Thukhen ni iin ama thu a kikhen mateng kuamah in thuak nailo ding hicih pen bek thumaan ahi hi. Mite in Zeisu nih veina hong paikik ciangin a thaman tek uh ngah ding hi (Mangmuhna 22: 12).\nJob 21:30, 32. Pasian hehin, mite gim a piak ciangin migilote peng tawntung zawsop hi. 32Migilopa a kivui ciangin a hankhuk kicing a,\nLaisiangtho in migilo a sisate leitung bei hun-a thawhkik ni masiah haan ah om hicih hong gen hi. Zeisu’ sapna aw za iin hell meikuang pan hilo-in, haan pan a dawng ding uh hi.\nMawhna ii thaman pen hell meikuang ah tawntung nuntaakna hilo-in, a kilehbulh lian – sihna hizaw hi. Ih vek in sihna masa ah ih si ding hi (Hebrews 9:27), ahih hangin Laisiangtho in migilote hell sunga sihna pen sihna nihna hi ci hi (Mangmuhna 21: 8). Sihna masa panin mi khempeuh thaman ngah dingin thokik ding hi; ahih hangin sihna nihna panin thawhkikna cih om nonlo-a a tawpna hi. Hell sungah a tawntung ka’ang ding hileh Zeisu thuakna amawkna hi ding hi.\nMisite limbo leh purgatory te ah tawlnga hi cih thuhilhna pen Laisiangtho sungah omlo hi. Laisiangtho in teel ding nam nih bek hong hilh hi—tawntung hinna maw? tawntung sihna? (Thuhilhkikna 30:15).\nLate 37:10, 20. Ahih hangin tawlkhat sungin migilopa om nawnlo ding a, ama omna mun na lim zon' mahmah hangin tua lai-ah amah na omlo ding hi. 20Ahih hangin __________ kisia hi. Topa' galte pen lono etlawm tawh kibang a, amaute mangthang pak uh hi. Meikhu bangin mangthang uh hi.\nMalakhi 4:1, 3. Vanglian Topa in hih bangin ci hi: “En un, mi kiphasak khempeuh leh migilo khempeuh, a zung a hiang cih omloin buhtu bangin a kattum ding hun hong tung ding hi. Tua ni ciangin khat zong suakta loin a vekpi-in kangtum khin ding uh hi. 3Keimah in na kong sep ni ciangin note in __________ nuaisiahin leivui bangin na tuancil ding uh hi.\nMigilote hell sungah kaangtum ding uha, vut leh vai suak khin ding uh hi.\nMaangmuhna 20:9. Leitung khempeuhah amaute pai uh a, Pasian' mi siangtho omna mun leh Pasian in a it khuapi umcih uh hi. Ahi __________ vantung panin meikuang hong paisukin amaute a kangtum hi.\nPeter Nihna 3:10. Ahi __________ theihkholh lohpi-in guta bangin Topa hong paiding Ni hong tung ding hi. Tua Ni ciangin nakpi takin a ging in vantungte maimang sakin, vantung nate mei in kangtumin maimang ding a, leitung leh a tunga om na khempeuh a mangthang ding hi.\nLeitungah kihal ding ahih manin, Hell meikuang pen hih leitung ding ahi hi.\nUklo! Thamlo-in amauteng kattum nading akibawl ahi hi. Atawpna ah amaute avekpi un hih leitungah vut leh vai suak ding uh hi. Pasian in Satan kiangah gena, “cikmah hun ciangin na piangkik kei dinghi.” Ezekiel 28:18, 19.\nMawhna, mawhneite leh hih leitunga om teng khempeuh a kattum khitciangin meimit ding hi. Atawntunga kuang den mei hilo hi. Mawhna teng halna, hih meikuang pen mit ngeilo hileh, mawhna teng asiangsak zolo meikuang hiding hi. Pasian in mawhna pen omden lo ding susia ma-ang dingin gel hi. Mangmuhna 21:5 “En in, na khempeuh athakin ka bawl hi,” ci hi.\nMi tampite in kha sitheilo hi ci-in um uh hi. Ahih hangin Pasian in nih vei gena, “Amawh kha si ding hi”ci hi “The soul that sinneth, it shall die.” (Ezekiel 18:4, 20). Laisiangtho gen mah bangin migilote in a pumpi uh leh a kha uh hell meikuang tawh kangtum ding uh hi.\nHell meikuang pen Satan leh dawigilote ading bek a kibawl hi. Mawhna pan ka paikhiat nop keileh, kei zong ka kangtum ding hi. Banghang hiam cihleh mawhna kihaltum keileh mawhna in leitung khempeuh siasak kik ding hi.\nPasian in a it mihingte asusia nuam hilo hi. “Kisikkik a nuntaakna ih ngah ding hong deih hi.” 2 Peter 3:9. Atawntungin amah in, amaute kiangah,” na gamtatsiatna pan un hong kilehkik un, banghang in si ding nahi uh hiam?” ci den hi (Ezekiel 33:11). Mihingte suksiat ding pen Pasian deihna hihetlo hi. Hell meikuang zong alamdang khat hi. Pasian in mihingte gupkhiat nadingin bangmah selsim neilo hi. Migilote in akisuksiat ma-un, Pasian thumaan mahmah hi, ci ding uh hi (Roman 14:11).\nHilo hi! Atawntung meikuang pen kisumit theilo hi. Ahih hangin akang ding teng khempeuh akat khitciangin mit ding hi. Gentehna in Jeremiah 17:27 sungah Pasian mite acihtak kei uhleh, Jerusalem amit theilo meikuang tawh kihal ding hi. Laisiangtho in hih genkholhna tangtung khin hi ci hi. Amaute in biakinn haltum uha, Jerusalem kulhpite susia iin kumpi innte mei tawh hal-in Topa in Jeremiah tunga a gen mah bangin tangtung khin hi.” 2 Khangtangthu 36:19, 21. Tua meikuang pen akang ding omlai siah kuamah in sumit zolo uh hi, tua khitciangin mit hi. Laisiangtho in a mit ngeilo meikuang acih hangin, tuni in kuang nawnlo hi.\nLaisiangtho leh Laisiangtho mah kidawngsak ni. Sodom leh Gomorah khuapi pen tawntung meikuang tawh hal hi cihpen teltak iin ih thei hi, ahih hangin tu-in kuang nawnlo hi. Amaute vut suak khin uh hi (2 Peter 2:6) tawntung meikuang tawh kihal ahi hi. A thuakna uh pen atawntung hi. ( Behlapna na-en in "Sumhaupa leh Lazarus" thulu ah).\nHilo! Jonah ngapi gil sungah sun thum leh zan thum om hi (Jonah 1:17) hi napi in amah in “tawntung,”ci hi. Atawntung tawh kibangsa hingel ding cih ka um hi. Greek pau in “atawntung” cih kammal pen Mangmuhna 20:10 sungah “aion,” ci in kigelh a tua pen mikang lai-in “eon” hi. Agennopna ah ciangtan omlo hunsung cihna hi. Atawntung ci-in Laisiangtho sungah 56 vei om a, pawlkhat om nonlo hi. Atawntung cih pen , acitak sila pa nuntaakna (Paikhiatna 21:6) ah gen a, adang atawntung cih kammal pen khangsawnte ci-in (Thuhilhkikna 23:3) ah gen hi. Mite tawh atawngtung cih pen, "a nuntaak sung tawntung" acihnopna ahi hi (1 Samuel 1:22, 28).\nPeter Nihna 3:13. Eite in Pasian' hong ciamsa, thuman bekbek a __________ ding mun van thak leh lei thak a ngak ihi hi.\nVutlevai asuak khin hih leitungah Pasian in van thak leh lei thak hong bawlsak kik ding hi. Piansak anungta khempeuh adingin, lungdamna, kilemna, lungmuanna, genzawh loh nuamnate kong pia ding hi ci-in hong kamciam hi.\nOmkiklo! Kitel mahmah hi. Mawhna omkik ngei nawnlo ding hi. Isaiah 65:17En un, vantung thak te leh leitung thak te kapiangsak hi, abeisa nate kiciamteh nawnlo, kiphawk kha nawnlo ding hi.\nNa it mahmah na tapa in mi that den khat hileh daan na pia nuam ding hiam? Pia nuam kha ding hiteh. Tua bang ahih leh amah pen ahingtang iin meikuang tawh ni khat sung bek kihal ding na ut diam? Ki-utlo ding hi. Tua bang mahin Pasian in atate meikuang-a kang amu nuam hi hetlo hi. Tua pen siatna galpi teng khempeuh sangin asia huai zaw mahmah ahi hi. Pasian deihdan hi hetlo hi. Atawntung meikuang leh kaat te in Pasian zia ahi itna leh thumaanna te tawh kilehbulh mahmah ahi hi.


url: =The Lady « Nikonghong\nHome » Thutatuam » The Lady\nAung San Sukyi ii taangthu a kizai “The Lady” movie Youtube pan ki-en thei aa, a en zong tam zo tu um ing. Piantit le English ngam 2 kingawm in a kizai movie hi aa, Director sia Luc Besson hi. 1997 kum suak James Bond movie “Tomorrow Never Dies” sung actress a seam, Michelle Yeoh (Malaysia Sen) in Aung San Sukyi in kinei aa, “Harry Potter” movie sung actor khat ahi, David Thewlis in Aung San Sukyi ii pasal in kinei hi. “People Magazine” te ii kum sim a teal “50 Most Beautiful People in the World 1997” sung ah Michelle Yeoh zong kihel hi.\nPiantit ngam ah a kihawm “Paris Match” magazine na, “A ngam le a minam atu in a nuntakna le a innkuan sung ki-itna a piakhia, a sacrifice numei khat le a pasal kilaklaw ki-itna love story hoi mama khat hi” ci in at hi. Michelle Yeoh in hi movie sia “A thuak hak ki-itna” ci hi.\n1995 kum lai “Beyond Rangoon” ci movie khat kizai ngei zo hi. Tua movie sung ah Adelle Lutz in Aung San Sukyi in kinei aa, Director sia “John Boorman” hi. Adelle Lutz sia New York pan hi aa, a pa Germany suan, a nu Japan suan hi.\nRebecca Frayn in movie producer ahi, a pasal Andy Harries taw 1990 zawk in Kawl ngam pai aa, tasia hun pan kipan “The Lady” project hong kipan hi. Andy Harries ii company Left Bank Pictures in 2008 kum ciang a script (movie luanzia) hong at hi. A kinei pii tu a ngaisut ciang Michelle Yeoh mu aa, kun hi. Michelle Yeoh zong lungdam peuma in saang pai hi, banghangziam cile, ama zong movie khat papo sung ah Aung San Sukyi a kinei tu sia a ngaisut tawntung, a uk mama thu khat ahikom hi. Aung San Sukyi ii pasal Michael Aris tung ah a taangthu kidong aa, ama son babang in movie luanzia aki-at hi.\nMichelle Yeoh ii pasal (Piantit minam), Jean Todt in hi movie sia co-producer seam aa, ama lawm pha khat ahi, Piantit movie director khat ahi, Luc Besson, director in zak tu in ngaisutna pia hi.\nMovie a kizai saan lai mama, Aung San Sukyi ii thuthak (news) khat TV ah hong suak aa, Yangon a omna inn zong TV sung kimu hi tuak hi. Director Luc Besson in a vawt tawm inn le Aung San Sukyi ii inn tatak sia a upmawk sang kibang sa zaw aa, lamdang sa mama hi. Michelle Yeoh zong hun a nga ciang Aung San Sukyi kung haw aa, a thet ciang, movie zaina sung ma a om laibangma ka kingaisun tha ci hi. Nisim a movie kizaina inn le, AungSan Sukyi ii inn tatak sia kibang sacip hi tuak hi.\nMichelle Yeoh sia, June 22, 2011 ni Aung San Sukyi kung haw tu in Kawl ngam hong pai laleo himakale, Kawl kumpi in Yangon vanleang len pan deport aa, kile sak kik hi. Aung San Sukyi in movie zai man ciang kei zong ka en nuam ci aa, copy khat zong ka dei ci in son hi.\nMichelle Yeoh in Aung San Sukyi ii ngamtat dan tukdan a kinei thei natu video tam mama nai 200 vaal sung bang en hi. Ama sia piano zong a tum thei takpi ma hi. Aung San Sukyi ii pum (body) taw akiban thei natu an neak zong tam mama khiamcip aa, a ngawm dingdeng a suak dong hanciam hi. New York post magazine sung Yeoh ii son bang hi le, movie sung a puan sil theampo Kawl ngam pan a kivawt, a kikhui nai puan hi siat ci hi.\nHi movie sia September 12, 2011 ni a kivawt “36th Toronto International Film Festival” ah amasa phit bel kilak hi. Tua zawk ciang “Rome Film Festival” October 27, 2011, le “Doha Tribeca Film Festival” October 29, 2011 te ah kilak hi.\nMovie theater ah mipi et thei tu in a nuai abang in kilak hi.\nCanada – April 6, 2012\nThailand – February 2, 2012\nSingapore – February 2, 2012\nHong Kong – February 9, 2012\nKawl ngam zong ah pirate CD dal in kizuak tham zo hi tuak hi. US Secretary of State Hillary Clinton zong in movie sia en zo aa, “It was a moving experience for me and I think it will be for you” ci in comment pia hi.\n“Hua Hin Film Festival” ah a lak ni Michelle Yeoh zong pai aa, hai ngawl in Kawl ngam khual haw tu in ka ngaisun ci in son hi. Hoi ih sak tek ziam maw a en ngawl lai ih om le a nuai ah en tek tawng.\nSource: Internet news tatuam le Wikipedia\nTags: Aung San Sukyi\nBy thawngno in Thutatuam on April 18, 2012 .\n← USA Ngam Ii Political Phuudan (Structure)\tPresident Kiteal Dan Le Congress Thu →\nChin K Khai says:\nhoih mama ei


url: =Santa Claus hong pianna thu ~ Peter Suumpi :: ZOMI DAILY\nposted on 8 December 2018 at 8:51 pm Lomkholna: Article, Biakna, Christmas, PeterSuumpi\nDecember 24 zan hong tun ciang naupang te in meikhu khahkhiatna pan athau mahmah Santa Claus inn sung ah hong lut ding aa letsong hong pia ding hi ci in um uh hi. Bang hang in hibang upnate hong piang ahitam maw?\nEurope gam te pan hih ngeina hong piang hi ci in mipawl khat in gen hi. Europe gam leilu lam pen phalbi ciang in vot cip, khuazing cip in lungzin huai mahmah hi. Kum khat sung ah December 21, 22 ni te hong tun ciang Norway le England leilu gam lamte in nai tawm no sung bek nitang mu kha uh hi.\nTua ahihman in acimtak huai mahmah tua khuazing khuadam hun sung anawk zawh nading un amau te aading mikhat peuh in letsong hong pia hi cih pawi bawl uh hi.\n1. Mi tampi theih Sinterklaas (Holland pau in Bishop Nicolas)\nAmasa pen khat in Catholic Pawlpi ii misiangtho khat ahi St. Nicolas ahi hi. Amah pen gawng ginggeng in mi tawh akithuah zuahzuah khawllo pawl hi kici in atangthu akigelh hang in aman’ naupangte aading December hong tunciang letsong ava pia zelzel khat ahi hi.\nAmah pen Catholic bishop khat hi in puantual san silh hi. Ciangkhut kang asaupi khat tawi in Amerigo min anei sakol tung tuang hi. Duth (Holland) naupang no te in bishop Nicolas hong pai ciang atuanna ahi asakol Amerigo pen ankam pinei (carrot) piaksak pahpah uh hi. Duth (Holland) kam in St. Nicolas pen Sinterklaas in sam uh hi.\n2. Mi tampi theih nihna Father Christmas (Siampi Christmas)\nAmah pen England gam aa om Fr. Christmas ahi hi. Fr. Christmas pen mi thagol mahmah hi in puantualpi eng silh hi. Alu ah pak tawh akizem lukhu khu hi. Fr. Christmas in ahileh Christmas hun ciang in naupang te letsong piak ding sang in alim theithei nekledawn te nek ding thupi sak deuh hi.\nHih min nihte ii ki kai-awk zia\nHih Europe lam mi te thusanzia pen Europe gam sung ah atuamtek ahih hang in hih thusanzia tawh Colony akek Europe mite America hong tun uh ciang in Father Christmas le Sinterklaas nam nih hong hibialbual hi. Tua hang in American gam ah Santa Claus tawh kisai thu minthang tuamutam a om ahi hi. American ah ahuanpi in Santa Claus min pen nam li bang in sam uh hi.\n2. St. Nick (St. Nicolas)\n4. Kris Kringle (German pau) cih bang in sam uh hi.\nAmerican gam ah Santa tawh kisai tangthu akikhelkhelna thu le hih Santa Claus tawh kisai tangthu pen amau nitumna gam lam te ii tangthu suaksak nuam in ahanciam uh hi cih thu akigen sawn ih hi hi.\nAmerican gam ah Santa Claus hong pianna thu\nSanta Claus thu tawh kisai amasa pen laibu pen AD 1823 kum in New York khuapi ah “The Night Before Christmas” cih thulu tawh lakam laibu khat hong kibawl hi. Tua laibu sung ah Christmas hong tun ma in zan in mikhat hong pai in akikhai mawza sung ah naupang te aading letsong hong koih hi ci in kigelh hi.\nAhihang tua lakam sung aa kigelh mi pen Europe leilu lam aa om Nordic gam aa mitom Elf ahi hi. Amah pen neu lua mahmah in Sakhi in akaih leng tung tuang in meikhu khahna inn vang sung pan hong lutin milim tuamtuam te hong pia hi ci in kigelh hi.\nHih amasa pen lakam sungah Santa Claus cih min kizang lo hi. Lakam nihna ii thulu pen “A Visit from St. Nick (St. Nicolas)” St. Nicolas hong hawhna cih ahi hi.\nAhizong in tunung lam ciang in American laigelh sia te in St. Nicolas (St. Nick) cih minte hong zang nawnlo in Santa Claus cih hong zang in Santa in milim abawl thei Elf mineu te nei cih thu, Santa in zi nei cih thu te hong gelh ta uh hi.\nSanta Claus le Coca Cola company kizopna\nTuhun aa Santa Claus ii puan san pen Coca Cola company hang in hong kizang ahi hi. Coca Cola company hang in Santa Claus hong piang hi cihte pen thuman lo ahi hi. Ahizong in Coca Cola company in Santa Claus pen amau ii advertisement ding in nasia tak in hong zat ziakin Leitung mun tampi in Santa Claus hong theih lawh uh hi. Ahizong in Coca Cola company ii sumbawlna advertisement ahihman in Santa Claus pen Catholic bishop ahihlam themcik bek zong pulakna om lo hi.\nHih bang in American gam ah Santa Claus cih milim hong kibawl ciang in Europe mite hitaleh, Leitung bup in letsong apia pia Christmas putek pen hidan mel anei ding mah in aki ngaihsun pah ahi hi. Ahizong in leilu lam aa om Europe mite in amau ii ngeina Christmas pen American te ii bawltawm Santa Claus tawh aki ciapteh sak pen deih khollo uh hi.\nGentehna in England gam aa puantual eng asilh Father Christmas pen Santa Claus in kikhelsak hiau hi. Mangkang te in bel damdam in amau ii Father Christmas pen Santa Claus in akilaihsakna thu phawk kha hetlo uh hi.\nNetharland (Holland) ah ahileh Santa Claus akici hih ngaihsutna pen nawlkhin phot in St. Nick (St. Nicolas) pen atuam vilvel Christmas ii ciaptehna khat in kiptak in nei gige lai uh hi.\nAgam agam in Santa Claus nei kituh\nTuhun ciang in Santa Claus pen koi ah teng hiam cih gam khat le khat kinialna hong om hi. AD 1800 kum in Santa Claus pen North pole ah teng in vantung lam a etciang in sik-hup hang aa piang aa eng dildial vangtung (Aurora Borrealis) mu hi ci in ki-um hi.\nAhihang in North pole cih pen tuipi laizang lian ahihman in leitang cih mel zong omlo hi. Naupang te aading milim bawlna setphual te zong a-om theih nading mun hilo hi. Tua hi aa Santa Claus ii milim bawlna setphual pen Canada gam nisuahna lam tawh akinai Nunavut akici khua ah om hi. Tua ahihman in Santa Claus pen Canada gammi hi cih atangko bek thamlo in Post Code na ngawng zong ciapteh sak uh hi. Santa Claus ii Canada post code postal post pen “HOH OHO” ahi hi.\nUSA American te in ahihleh Canada nisuahna lam hitaleh, North pole hitaleh mi om theih nading mun hilo ahihman in Santa Claus pen American gam nitumna lam Alaska khua mi hi ci in tangko uh hi.\nDenmark gam te in bel Santa Claus pen amau ii nidang colony ahi ngei Greenland tuikulh tung pan hi ci in atangko uh pen Greenland gam mi te in zong thukim pih pah uh hi.\nEurope leilu lam aa om Scandinavia le akim apam aa gam te zong Santa Claus pen amau gam aa om hi ci nuam tek in kituh uh hi.\nAhizong in Finland gam in bel Santa Claus a amau kiang ah a-omlam kician tak in alakzo pen hong suak hi.\nFinland gam sung aa on Rovaniemi akici khuapi ah Santa Claus ii milim bawlna setphual om hi ci in atangko mah bang un tua mun vapai leteh Santa Claus na muh ding ban ah ama ii sakhi te, laikhakna post zum le milim bawlna setphual te zong na mu ding hi. Tua hi in Finland gam ah Santa Claus om cih tangko na pen akician penpen hong suak hi.\nSanta Claus pen Finland gam ah om cih bang zah ciang in kician sak ahiam cih leh amau phalbi hun bek hilo in khuakhal hun le ahun khempeuh in Santa Claus om lam na mu thei ding hi.\nThu khup ding hileng…\nSanta Claus pen koi mun koi mun ah aom zong in Naungek Jesu hong suahma zan in Leitung mun khempeuh aa om naupang te kiang ah pai in letsong apiak ding ama vaipuak ahi hi.\nTua hi in Christmas hong tun ciang in bishop Nicolas ahizong Santa Claus tung pan ahzong in Pasian hong pia letsong i ngah theih nading in ih lungtang te kipuah pha in gamtatna hoih gamtat pha te tawh nungta ciat ni.\nChristmas Santa Claus ahi St. Nicolas thu atom\nAmah pen Myra diocese ii bishop ahi hi. Upna paikhial bishop Arius akhuttum tawh tum in thu ahilh pa hi hi. Ama feastday ni pen December 6 ni in pawlpi in ciamteh hi.\nSt. Nicolas pen anuntak hun sung in vangliatna alak thei mi, tua vangliatna te tawh mitam pi te ahuh thei mi, Santa Claus bang in naupang te letsong apia thei mi in tangthu te ah kigelh hi.\nHuihpi guahpi daisak thei, misi te zong thokik sak thei bek thamlo in adang na lamdang tampi zong bawl hi ci in tangthu in kigen hi.\nSt. Nicolas ih cih lian leh akisam mite ahuh thei mi in muh theih ding ban ah Topa Jesu thu amanlo a ahilh ahi bishop Arius a khuttum tawh atumpa in zong ih mitkha ah ih ciamteh ding hi.\nAD 325 kum inCatholic le adang ngeina azui Christian pawlpi te ii upna laigil ahi Apostle Creed sung aa akihel thu sawmlenih te kikup masakna Pawlpi khawmpi pen Nicene (Nicene Council) ah akibawl hi. Tua lai ah Arian akici bishop pa in Topa Jesu pen Pasian hilo hi, Pa Pasian ii bawlsa hi ci in hilh hi.\nHih thu hang in St. Nicolas le Arian hong kinial in atawpna ah St. Nicolas in Arian ii maitang akhuttum tawh tum in kinial na hong khawl uh hi.\nSanta Claus ahi St. Nicolas pen adang hilo in, Christian ngeina zialetong te um in akemcing mi ahi hi. Tuni dong ciang Christian pawlpi tuamtuam te akigawm kik theih nading tha apia den pa ahi hi.\nSt. Nicolas pen Catholic hitaleh Orthodox pawlpi te in sang uh in Orthodox – Catholic akigawm theih nading in St. Nicolas pen akidawh gunlei no khat tawh kibang hi.\n2016 kum in Catholic le Orthodox (Russia) Pawlpi makai te pen St. Nicolas ii guhte kihawm ding in Rome lampan thukimna nei uh hi. Italy gam, Bari muh ah kum 930 apha khin tua guh te pen 2017 kum Russia gam Moscow ah kipuak ding hi.\nAD 1054 kum in nisuahna lam Orthodox Pawlpi le nitumna lam Catholic Pawlpi te ii kikal ah kikhenna hong piang hi aa AD 2017 kum hong tun ciangin hih Pawlpi nih ii makai te hong kimu kik uh ahi hi. Hipen AD 1054 kum khit Russia Orthodox Pawlpi ii makai pi ahi Patriach Kirill le Catholic alianbel siampi Pope Francis te ii amasa pen kimuh kikna zong ahi hi.\nSt. Nicolas pen piakkhiatna ahat mi, Pawlpi ii upna akembit mi ahihlam thei in Santa Claus ii misiangtho taktak hi cih theih nading in atom in kong hawm sawn hi.\nLawrence Jangma Mung Song in Burmese lai in agelh “ခရစ္စမတ် Santa Claus ဖြစ်ပေါ်လာပုံ” zo lai in ka letkik ahi hi. Lailet: Peter Suumpi\nPrevious: Zomi kipawlnate puahphat huai ~ Pau Khat Suan\nNext: Jesu mitsuan in tai in ~ Job Thawngno\nHun zat dan na siam nai hiam?


url: =Sangnaupang kum 8 khat sanginn ah simmawh bawlsiat athuakzawh ninih khitciang in ki gui awk :: ZOMI DAILY\nposted on 13 May 2017 at 1:04 pm Lomkholna: News, Sawltak, USA, World\nUSA, Ohio, Cincinnati School Official te’n abeisa January 24 ni in sanginnsung Locker Room ah kibawlsiatna CCTV Clip khahkhia uhhi. Tua Video pen kum 8 aphapan pasalno khat aki bawlsiatna, simmawhna Video hi a, tua simmawh bawlsiat athuak pasalno pen tuazawh ni 2 khitciangin amahleh amah ki khailum cimawk hi.\nCarson Elementary School ah thupiang hi a, simmawh bawlsiat athuakpen Gabriel Taye kici naupangno khat ahihi. Gabriel Taye pen sanginn Bathroom kiukhat ah tukcip in Minute 5 sungbang khuaphawklo in lumcip hi.\nKhuaphawklo in alupcip laitak inzong agei panin khetawh kisui, kisik, kituan cihi. Anunung ah School Officials te’n theipan uh a, Gabriel Taye pen honkhia hi.\nAhi zongin Gabriel Taye pen kisimmawh in kibawlsia cihpen anu tungah kuamah in ahibanglian in genlo cihi.\nSanginn ah simmawh bawlsiatna athuakgawp khitzawh ni 2 khitciangin Gabriel Taye pen amahleh amah aki khailum ahih manin, thunei te’n hihvai pen limkansan mahmah uhhi. Alupna inndei Bedroom sungah Necktie tawh amahleh amah aki khailum, Suicide ahihi.\nKi simmawh bawlsiatna leh Suicide ki khailupna ki koicizop cih limtak in kikan a, kizopna kiciantak in aki muhkhiatleh sanginn ah abawlsia tezong mithat ci’n “Criminal Charges” kibawlding cihi.\nVideo etnopleh: Protesters believe 8-year-old was bullied to death\nNaupang kum 8 aphapan khat amahleh amah ki sihbawl, ki Suicide cihpen lamdang leh up haksa mahmah kici hi. Ahi zongin hih naupangin bangzahtak limsim natna nei cihpen sikhin tamawk ahih manin kuamah in ki gencianthei nawnlo hi.\nRelated: Kum 15 sangnaupang khat hawkguam pan asumbawm atopsawmleh akhutme nih kitan\nNasep kuanhun leh sangkah hun cihte tawh innkuan kimuhding alemkeiphial lehzong mikim in Phone neisam ahih manin, innkuan pihteng kiho zelzelding zong thupi mahmah hi. Azi apasal tawh innah lupkhop hunding aneilo pawlkhat nasepna ah naseppih tetawh nupa bangin aki limthuahzaw cihkhawngzong kiza kiaukiau tamawk hi. ZD Sawltak #zomidaily\nPrevious: Selayang aom Homestay numei kisilbuk sungpan Spy Camera ki mukhia\nNext: ZAM Thupuak :: 14 May 2017 (ZSM Phamsa te phawkna Volleyball kidemna)


url: =India, Mumbai ah inn kicim in mi 8 in sihlawh, adangzong tampi liam :: ZOMI DAILY\nposted on 26 July 2017 at 11:24 pm Lomkholna: India, News, Sawltak, World\nIndia, Mumbai khuasung aom inndawl 4 apha Building khat zanni Tuesday ni in kicimsuk ahih manin mi 8 bangin sihlawh a, adangzong 20 valbang awkcip cih Reuters pan kiza hi.\nTua innpi pen akilamzawh kum 40 bang phakhinta kici a, Mumbai, Ghatkopar sung aom Four-storey Building khat acim hi ci’n Mumbai Fire leh police Official te’nzong genkhia hi.\nHih innpi ii anuai Ground Floor pen abeisa in cina kepna Nursing Home in akizang hi a, akicip laitak in tua Ground Floor sungah kuamah omlo, a awng in akikoih laitak cihi.\nAhi zongin adang inndawl khempeuh ah innkuan 4 leh 5 bang Floor khempeuh ah aom cihi.\nCity’s chief fire officer, Prabhat Rahangdale in agenkhiatna ah hih innkicim tuahsiatna pen zingsang 10:43am hunpawl in hongki zasak cihi. Asi mi 8 banah asungah aawkcip aki kaikhaizo tezong liamma vive tawh kidim ahih manin Ghatkopar aom Rajawadi Hospital ah kipuak uhhi.\nMunicipal Officials te’n agenkhiatna ah anuainung Ground Floor pen Nursing Home in akizangzel himahleh aki puahphat laitak ahih manin, asungah cina damlo kuamah omlo bilbel cihi.\nVideo: Mumbai building collapse kills at least 8 people\nAugust 2015 kum inzong Mumbai khuapualam ah Building kicim in mi 12 in sihlawh uhhi. Tua khasung mahin Mumbai, Thakurli sungah Three-storeyed Building khat guahtui hangin kicim in mi 9 takin sihlawh ngei hi.\nRelated: Leitung numei khempeuh lakpan agikpennu Operation kibawlin 100kg kiam\nNungkum 2016 kumsung April leh August khasung inzong nihveitak inncim in mi 4 in sihlawh cihi. Yangon khuasung ahzong British hunlaipek in akilam akumlui mahmah inn tampi akipuahlo in omcik, kizangzanglai ahih manin tuate zong hunkhatciang lauhuaithei khading hi. Sawltak #zomidaily\nPrevious: Apa in atanu kum 2 sungbang zawhthawh thutawh buanzel cih aki theihphet in kiman\nNext: France gamsung ah meikanggawp ahih manin mi 10,000 val patau in kihemkhia


url: =Lungkia kei in, kung dongah tai in (Philipi 3:14) :: ZOMI DAILY\nLungkia kei in, kung dongah tai in (Philipi 3:14)\nposted on 29 January 2018 at 10:25 am Lomkholna: Biakna, Dimlunzam, News\nPasian in mikim ahongsapna khat ciat a om ahihi. Pasianna hunbit in asem te ahi zongin, Leitung nasem kawm in Pasian minthan na ding mah in a sem te ahi zongin, mimal thu um mi khat ciat a ding in tai kidemna kung I nei hi. Tua kung dong ah I tun dong a manawhte I hihi. A hi zongin I lamkal ah itel batzawhloh ah haksatna tampi I phutkhak ciangin, I lungmang thei mahmah ahih manin, anuai a thute luangngai in, thalak ding kong hanthawn nuam hi.\nPasian na sepna ah nalung a kiat leh hih thu teng tawh kisit dih in:\n1. Pasian aw na zak mah a na sep a hiam?\na. Pawlkhat te pen bangtanvei hiam khat Vision nei khat panpih ding hi thei hi cih zong phawk huai.\nb. Nangma’ vision ma tawh a semsem na hiam?\nc. A sep zia ding zong na dong hiam?\nd. A hun (timing) a man hiam?\ne. A mun ding zong a hi mah hiam?\nf. Bangtanvei cih zong na dong hiam?\ng. Bang ci sep ding ong ci hiam? (Strategy)\nh. Vision leh Mission statement ki cian na nei ta hiam?\nVision i cih ciang ei mi pawlkhat te in mi biakinn pi lam ding mi tam pi nei ding, mi tul bang zah nei ding, cih te lian bek ki sa hi. Vision cih pen i ut leh i deih hi lo ding a, midem nopna tawh i ngaihsut na pan ong suak pong mawk zong hi lo ding hi. US leh a khang to gam te ah na om leh hih te ong guide thei ding te sum pia in cial in, ki makaih sak ( mentor) sak in.\n2. I lungkiat ciang in i nasepna i lawhcin leh lawh cin loh pen i vision leh mission statement te tawh en in piciang(measurement) bang in ki teh thei hi. A ma ong sapna ( calling) zong a hih mah hiam cih ngaihsut phat ding ki sam ding hi.\n3. I lung hong kiat luat leh ngak zawh ki sam hi cih phawk ni.\n4. I lungkiatna pen mi a tawh teh kha hi kha thei.\n5. I lung kiat ciang in i giftedness, i office leh i Talent te tawh ki zat na mun mah ah a sem ka hiam cih zong ki dot huai hi. Na mission statement te khel a kul leh khel in la tua tawh kal suan zaw in.\n6. Antan thunget na leh Laisingtho sim tinten na, lungngaih na te leh study bawl na te na hih tang tang hiam?\n7. Pasian aw zak ding na kisin kei leh a timming hong out ding hi.\n8. A aw za le hangh i lung kiatna hong lengla phial zong in hong zual zo lo ding hi.Hih tawh kisai in Pasian mizatte in bangci bangin hong hanthawn uh cihte I en dinghi.\nBilly Gramham in Pasian nasep na ah milung kia baih te Pasian zat ka mu ngei nai kei hi a ci hi.\nIndia te National Prophet Sadu Sundar Salvaj in, “Youtube” a thugen na khat ah; Elijah in Pasian vangliat na tawh Baal kamsang te tampi a thah khit teh Jezebel numei san khat a lau ding hi lo hi. Lungkiat natna (Depression )nakpi in hong ngah teh Pasian in na hun cinngta ci nai lo in, ” Topa aw kei hi zo nawn kei ning a cih teh”Elisha, a puan pi( mantle) ki pia pan hi. Na lung kiat leh Pasian in nang tang ding mi khat ding sak ding hi.Elijah lungkia lo hi leh Pasian in a mah mah sep suak sak ding hi kha ding hi. Pasian lam pan nang khawl ta in a ci hi peuh mah lo hi. Tua sang in a tawp dong in sem in a ci hi.\nApostle Paul in, “I have fought the good fight, I have finished the race, I have kept the faith”(2 Timothy 4: 7) ci hi. Hih,tai k idem na tawh ki sai inbang ci bang in hih uh hiam cih en dih ni. Greece te hun lai in tai ki dem teh lane tampi om lo a, lane khat bek ah ki tai hi. A khut uh ah a kuang lai mei (a burning touch) tawi kawm in tai uh hi. Bang zah in tai hat mah ta se leh a khut a a tawi a khah suah leh minphatna ngah lo ding uh hi.A tawi kawm sa mah in a tawp dong in a mei zong a kuan lai le bek letsong ngah pan ding hi” a ci hi.\nPastor Benny Hinn (10 tests of God (You Tube) in, sittel na thu a gen na ah, “na ki piak khiat takpi leh sit tel na a thuap athuap in hong pai ding, khat man nai lo in khat hong pai ding hi a, a sia na khempeuh in nang hong langpang ding hi, kiging sa in om in’’a ci hi. Thaman piak loh in Pasian na ki sem thei lo a hih man in, Pasian na sep na ah misi tampi(many casualties) I nei hi. A sap mi a tam hang in a tel mi atawm hi. Mi tampi in cihtakna nei lo uh a,na sepna tai san uh hi. Pasian hong sapna cih pen ki mawlna hi lo hi.Khatvei na nial khit leh nih vei hong pai kik lo ding hi. A ma sapna na man ni a ki pan, sittel na ki pan hi. Zeisu in a nungzui te a sap khit teh asin (Try)hi. Nisim in na lungsim ong sittel ding hi”.\n1. Lunsim puakzia (Motive test): Na thunget na aza lo bangin, abengngawng aki neih hi. Tua hun lai tak na lungsim puak zia hong puahpha nuam hi. Sauvei pi na ngak kul hi.Na ngak zawh leh na upna hong khang ding hi. Gen teh na in Abraham ki sittel na en kik in. Kum 25 sung pial dek tak hi lo hiam? Tua hun pen Pasian dai om mahmah(a season of silence) hi.\n2. Pasian kammal na nei hiam?(The word test): Would you be reliable on Him)Suddenly,disastrous will happen.Your own family will persecute you. Pasian kammal na neih teng bek in hong huh ding hi. Lai Siangtho pen sim cihtak in ka sim hi. kum khat in nih vei bang a banban in ka sim hi.Joseph in a haksak hun lai tak in, Pasian kammal hong tung a, tua kammal in amah sit in, khamuan na apia hi.Pasian kamciam bek in, nang hong huh zo bek ding hi.\nAdam in kammal ciamteh loa hih man in, Eve thu amang hi. Billy Graham khual azin teh a zi in, at ate limtak kem in a pasal panpih hi. Oral Robert in, ka zi tawh ka ki ten ma in, ka zi in, nang tawh thaman ka pia ding hi a cih man in, hih zah in, gualzo ahihi. Zi zong ma sa ken la, Pasian in bang hong sem sak nuam hiam cih zong ma sa in. Sapna ngah lo zi na neih leh buai ding hi teh. Hih pen time test kawm in word test zong hi.\n3. Na septheihna bangzah dong? (Ability test) hong pai ding hi. kei na sem nuam mah cin, mi khut nuai ah nasep ding na ki zo hiam? Elisha in, Eliajah Pasian mi pa silla na suak masa in, na inn kuan pih te sang in, tua zo masa in. Mitampi in, sila ki suak nuam lo hi. Kumtampi tak Elisha pen Elijah tung ah thuman tak in sila na sem hi. A hi zong in, A pu Elijah in thumvei tak ciah kik ding in na nial hi.\n4. Silla bang in na sem hiam? (Servant test)na pu I haksat hun in nusia na hiam om pih na hiam? Elijah bang Pasian mi pa khut nuai ah na sep leh hong hawl ding uh hi. A cih bang bang na man kul ding hi. Pasian mi pa cih te pen ki gen khawl thei lo uh hi. Joshua zong Pasian in a tel ma in, Moses khut nuai ah thu mang tak in sem hi.\n5. Gallak vak bang na hih hun (Wilderness test) hih hun pen ahaksa pen hun hi ding hi. Moses in kum40 sung gamlak ah Pasian in na sin hi. na sung a, leitung pen a ki lakkhiat khit na ding kum bangzah hiam khat hi ding hi. Hih gamlak sittel na in hong khukdin sak ding hi. Hih pen a thupi pen sittel na hi. Mikhempeuh in hong nusia ding hi. Thakhat in, nang bek na om ding a,thunget na longal bang mah na hih thei kei ding hi.\nHih sittelna te in, nang pen hong sapna ah na ki tuak takpi hiam cih na hi. Sapna cih teh ministry nei ding cih pahna hi lo hi. I mimal kim insapna I ngah hi. Zeetna gamlak ah hong paipih ding hi. Cikmah a, na thuak ngei lo, na tuah ngei lo, ze-et na na tuak ding hi. Pasian in bang na cih hiam cih thei nuam hi. Pasian mi pa in ahih leh hih ngaihsut na ka sung pan in pusuak khia in a ci ding hi. wilderness ah, the way of the Spirit theih zia ding hong ki pan ding hi.\n6. Pasian in, kum thum bang maw, kum 10 bang hi tan a sep zawh. Kei hih teng ah ka sep na sauvei ta kei a ding bang ahiam? Ka zi ka ta nusia in hi pa a ding kasep pen? Nang bang zah lungduai (Patiance test) ki sin in, nang hun hong tung nai lo hi.Frustration time; Lungduai loh hun hong tung ding hi.\n7. Thuakzawh hatna (Endurance test) Ngak zawh loh na tha te hong bei ding hi. Thuakzawh na om nawn lo hi. Tun na sep na sau vei ta ahih man in, gim lua in, na sa te bang na ding hi. Paul in 2 Coror11 ah han thotna pia hi. Si nuam zah in, na lungkiat hun ong tung ding hi. Pasian mi pa tung ah na lungkia lua ta ding hi. Nang hong ki sam nai lo hi. Pasian in, bang hang lungkiatna hong phal hiam? Tua pen hong sap na na muitun (refocus) kik ding deih hi.\n8. Knowledge about spiritual warfare: Dawi mangpa in tawlngak hithiat hun nei ngei lo hi. Kha galdo zia nathu theihna kantel inla khang sak in. Na galvan neih te a hun zui in khan in.\n9. Na vision (Vision test) ah ciah kik den in.Nehemiah in a ngah vision mah pom tinten ahih man in a ki lang pang hun in, a khut lang khet ah gam hiam tawi kawm sa in a kulcian ding ma ban zom hi. Habakkuk 2: na vision gelh khia in. Vision pen naungek bang in ong suah khiat teh langpan na hong ki pan ding hi.\n10. Kiphatsakna sittelna: Pasian in na hih theihna te hong sittel ciang in, a sang zaw ah na kah na ding ahihi. Bang teng hong sit hiam. Tua mun ah hong koih to leh na ki phasak diam? Na lung khauh diam? Hih kip hat sak na leh lung khauh nate om lo in, tua lapsang na mun na let siam ding hiam?\nAbraham in Pasian deihna sang a ma ci leh sa deihna lian zaw ahih man in,Isacc hong zekai hi a ci hi. Amah Ishamel ngah khin ahih man in lungkim hi. Pasian in, Ishamel hi lo ding, Issac ding hi a ci hi. I ci leh isa asih kei leh Pasian in hong zang thei ngiat lo hi.\nTua a hih man in, kong hanthawt nop ah,lungkiatna in gualzawh nading i gal a hi lam phawk ciat ni. A lungkia lo mi in a gualzo ding a hihi. A tawpdong in, Pasian sung a na koih na upna gal na do hiam? Na tai k idem na lampi tung ah na tawlnga hiam? Ahih kei leh na lampi pan in na pial khia khahiam? Na upna mei bang in a kuang suak hiam?cih te kisit in, Pasian in mimal ading ahong koihsaksa hong sapna tawh kizui in, kungdong ah I tai ding hi. Paunak 24:10 in, “ thu ginalote ah alungkia pahpah mite in miginalo ahihi.”\nP.S, Na Vision te tomkimcing in na at khiat nop leh, etteh pak theih ding:\nGlobal Impact Prayer House\nVision: ” Standing in the gap 4 you” Ezekiel 22:30\nPassion to seek God\nPassian to love people\nPassion to train and empower\nPassion to multiply\nPrevious: Golhguk tamna hang ~ Cin Lian Khai\nNext: Kalaymyo khuasung mun 8 ah khangno 100 val kivak kawikawi\nKa muhpak US Gamthu pawlkhat – 56\nKhuahun Dongtuakna Pasian in thei\nZomi Innkuan DC Area pan sihkohna leh dahpihna pulaakna\nThai gamsung sanginn gei ah Bomb puakkham, mi 3 si, sawmval liam ~ ZD


url: =U.S. galkap te’n Philippines Marawi khuasung galkidona ah panpihding :: ZOMI DAILY\nU.S. galkap te’n Philippines Marawi khuasung galkidona ah panpihding\nposted on 11 June 2017 at 11:17 pm UTC+9:30 Lomkholna: News, Philippines, Sawltak, USA\nSouthern Philippines gamsung aom Marawi City sungah IS galkap te leh kumpi galkap te kidona pen tudongmah mansiang theinai mahmahlo hi. Kikapna pen nasia mahmah ahih manin, Friday ni in kumpi lampan in Marines galkap mi 13 si cihzong zanni in kiza hi.\nHih Marawi City sung IS migilo te buaina vaitawh kisai in U.S. Special Forces te’n Philippines kumpi te huhding in Saturday ni in Officials te’n genkhia cih Reuters pan kizata hi.\nMarawi City buaina pen kalthum sungbang ah alutto hita a, kidona pen mansiangthei mahmahlo hi. Tua ahih manin US galkap te’n Philippines kumpi te ahuhsawm uh hita hi.\nMilitary spokesman Lieutenant Colonel Jo-Ar Herrera in agenkhiatna ah US galkap te’n athatang uhtawh galdo honghuhding uh hilo a, ahi zongin Technical Support tawh hong huhding uhhi ci’n News Conference ah gencianna neikhia hi.\nU.S. Embassy inzong hihvai tawh kisai in Philippines Government in huhna hongngetna tawh kizui in huhding in ki khentat hi ci’n genkhia a, ahi zongin bangci bangin huhding cihpen gencianna neilo hi.\nMedia te genkhiatna ah Friday ni in US te vanleng “U.S. P3 Orion surveillance plane” khat vandawn ah lengkawikawi ci uhhi.\nUS kumpi leh Philippines kumpi pen abeisa kumtampi pek akipan aki beelpawl “Ally” ahi uhhi. Ahi zongin Philippines gamsung ah Rodrigo Duterte in President hongsep ciangin agamsung aomsa US galkap te hawlkhiatding genkhia mawk hi.\nAhi zongin tulaitak Marawi City buaina hangin Philippines galkap te cimawhpian uhhiam, ahawlkhiat uh US galkap te tungah huhna ngenkikta seisai uhhi.\nJune 01 ni inzong nikhatthu in galkap 10 si ngeikhin hi. Tuazawh Friday ni in Philippines kumpi galkap lampan in Marines mi 13 tak nikhatsung in hongsimawk uh a, “biggest one-day loss” ci’n ciamteh uhhi.\nRelated: Thai gamsung aom zato khatah Bomb puakkham in mi 24 liam\nSouthern Philippines, Marawi City kikapna pen nasia mahmah a, tuciangciang kumpi galkap lampan in asi mi 58, khuasungmi asi mi 20, IS migilo lampan in asi mi 100 valbang phakhin cih kiza hi.\nMarawi City sung buaina hangin Asia gamtuamtuam tezong IS galtai aom khakding ki patau mahmah cihi. Sawltak #zomidaily\nPrevious: Zolia khatin “The Voice In UMT (Mdy)” cih lasak kidemna ah akhatna ngah\nNext: Pau Lun leh Ciin te mopawi ding Update News\nGitlohna kongvang (the door of evil) ~ Dim Lun Zam\nThuthak tomkim ~ The Tedim Post (17 July)\nThukhel nono General Knowledge (Part 5)\nA (9) Veina Zosiam Gospel nasepna Lawhcing\nTulaitak US gam Covid-19 dinmun (July 03)


url: =Tuhun Khangthak Hun ah Makaihzia ~ Hau Za Cin :: ZOMI DAILY\nposted on 3 August 2014 at 10:07 am Lomkholna: Article, Hauzacin\nTua bang kawmkal ah mipi in zong mawhpuak lianpi a nei hi. Makaite a makaihsiamna ding leh mipi lunggulhna lam a totpih theih nadingin a kisap uh leh a lunggulhte uh makaite tungah a pulak mengmeng ding uh ahi hi. Makaite in mipi sungah puahnop, laihnop, kheknop a neih leh zong a hih theih nadingin a telsiam uh a kisam ahi hi. Pahtawi huaite pahtawi dan ding, thuhilh huaite thuhilhzia\nding, pattah kulte pattah zia ding cih bangin makaite sepnopte a theihpih mahmah uh kisam hi. ‘Balpi a liat leh a neu ding a leitang tungah zong kinga’ cih bangin a kisam banga telsiampih, theihsiampih zong a kul ahi hi.\nPrevious: Tulaai Leitung Thuthang Tuamtuam Updates August 1, 2014\nNext: IDEAS Academy ah Malaysia Refugee te ki kahthei tading


url: =SEA Games ah Indonesia gam ii dialkhai ki lehbulhkha ahih manin kiciak sepsup :: ZOMI DAILY\nposted on 20 August 2017 at 7:43 pm Lomkholna: Indonesia, Malaysia, News, Sawltak, World\nMalaysia SEA Games honpawi ah gamtuamtuam pan kumpi ulian te akipia laibu “Souvenir Booklet” tungah Indonesia gam ii dialkhai pen alehlam in ki suaksakkha citciat ahih manin, Indonesia gammi te phuncipcip uhhi.\nHihvai tawh kisai in mawhpuak aneipenpa ahi Malaysian Youth and Sports Minister Khairy Jamaluddin in Saturday ni in thuumna neikhin kici hi.\nHihvai tawh kisai in amasa in Indonesian Youth and Sports Minister Imam Nahrawi in Twitter tungah gelhkhia masa hi. SEA Games 2017 Opening Ceremony pen nopci mahmah hi, ahi zongin ihgam ii dialkhai “Flag” pen asan leh akang, atung anuai ah naki lehbulhsak mawk hi ci’n gelhkhia hi.\nHihthu aom ciangin Indonesia gammi te’nzong diksalo in Social Media tungah ki thehzak in, kiciakpah sepsup hi. Abeisa ahzong vainawngkai tuamtuam tawh Malaysia SEA Games makaite aki mawhsak mahmah laitak in, hihthu hongki behlapsawnsawn ahih manin, #ShameOnYouMalaysia cih Twitter tungah hongki limzat semsem, Trending khat hongsuakta hi.\nSaturday ni in Indonesia gamsung ah akihawmkhia State-run News Agency Antara tungahzong hihvai mah kisuaksak in, lungkim lohna lakding hihang, amasa in Malaysia kumpi thunei te’n hongthuumding ngakphotni. Hihzah pawithupi ah banghangin hihbangin zulhbawlthei uhhiam ci’n Nahrawi in genkhia hi.\nZulhtaklua mahmah, polhtehlua mahmah uh a, lungkiat huai mahmah hi. Hih SEA Games cihpen Open Event khat ahih mahbangin leitung gamtampitak in hong encikding uh hi a, hihbang in ihgam dialkhai pen hong lehbulhsak uhpen dikhetlo hi ci’n genbeh hi.\nIndonesian Secretary for the Youth and Sports Ministry Gatot S Dewa Broto inzong innteek asem gamkhempeuh in gamkhat ii aki ciaptehna Symbols tepen hoihtak thupit bawlsakding kisam hi. Tuabang in zuihding International Convention Rules zong kinei hi.\nMalaysia gam ah SEA Games akibawl masakna hilo a, aki dopding uh kisam hi. Tuaban ah Indonesia gammi te leh SEA Games ah akimawl te’nzong lungkiatna leh thangpaihna in neihlohding thupi hi ci’n Indonesian Media te tungah genkhia hi.\nMalaysia SEA Games Organising Committee (MASOC) te’nzong thuumna neikhin uh a, hihvai tawh kisai in mindaisak nopna leh ahoihlo lungsim tawh ngimna nei in akibawl hihetlo a, akikhialkha takpi hi ci’n genkhia uhhi. Malaysia leh Indonesia gamnih in ki telkhialhna omlo in, SEA Games kimawlna tungtawn in gamnih kizopna ahoihsemsem dingin ih lamen hi ci’n MASOC te’n Statement khahkhia uhhi.\nNote: Indonesia gam ii Flag pen atung asan, anuai akang hi a, Poland gam ii Flag tawh ki lehbulhlian hi. Poland gam ii dialkhai pen atung akang, anuai asan ahihi. Sawltak #zomidaily\nPrevious: India, Muzaffarnagar District sungah meileng tuahsia in mi 23 si, 64 liam\nNext: Kah-nuihna ngaih baang ~ Tdkhen


url: =Athum veina Zomi Khawmpi (The 3rd World Zomi Convention) Hopihna\nAthu: Athum veina Zomi Khawmpi (The 3rd World Zomi Convention) Hopihna\nKongit ka mipih ka cipih Zomi ulenau khempeuh aw,\nZawhthawhna tawh ki-ukna (Colonialism) vai a bei khit Kum zalom (20) kiim 1950 kum pawl pan a kipanin Leitung bup ah minam tuamtuamte ahihna tak uh (Identity) hong lahkhiat nop na-uh lungsim hong khang hethat hi. 1955 kum a Indonesia gam Bandung khuapi ah kibawl Asia leh Africa gamte (Asian-Afro) kimuh khopna Khawmpi (Bandung Conference) mahmah in zong minam veina leh phawk thakna (ethnic- awareness) hongpia in hong khanglo sak mahmah hi.\nAtung a, leitung tawnzia dungzui mah in sim leh maal a kikhen Zomite zong nidang a, ih zumpih leh ih pholak ngamloh ih Zo minam lungdam pihin tu-in ih teen cilna Zogam bek hilo leitung bup dongin ih Zo minam pahtawi-in a munmun ah ih tangko khiat man in lungdam huai kasa mahmah hi.\nIh Zo minam i-it takpi leh Zomi khempeuh zong ki-it in kilawmtat siam a, khut kilen khawm in Zomi bup khantoh nading hawmkhawm geelkhawm in ih sep khop kul ding hi. Leitung bup a om Zomi khempeuh in mailam ah lametna lianpi ih nei hi. Tutung a, Athum veina Zomi Khawmpi (The 3rd Zomi Convention) pan in ataang Zomite mailam ding nong vaihawm khiat ding uh ka lunggulh mahmah a, ka omna mun pan in thu kong ngetsak hi. Leitung bup Zomite ki-it in khut kilen khawm a, mai ih nawt khawm ding vai hong hawm ta un. Zomite ih nungkik ngei kei ding hi. Banghanghiam cih leh, Zomite hong bawl leh hong kem hong huai a, lam honglak, ih biak Pasian pen a nungkik ngeilo Tung Pasian ahihi.\nAthum veina Zomibup Khawmpi a kihel khempeuh leh leitungbup a om Zomi khempeuh ih biak Pasian in thupha hongpia hen la, Ama’ minthan nading leh Zomibup pi khantoh na dingin hong zang kim ciat ta hen!


url: =Ih vawh Khaici banghiam? :: ZOMI DAILY\nIh vawh Khaici banghiam?\nposted on 22 April 2015 at 11:27 pm Lomkholna: Article, Biakna\nThubulphuh: Galati 6:7, Mikhat peuhin Khaici avawh bangin agah a atkik ding hi.\n1. Gam le nam ading Khaici hoih ivawh hiam?\n2. I nasepna ah bang khaici ivawh hiam?\n3. Zi le Pasal kikal ah bang Khai ci hoih ivawh hiam\n4. Tu le ta ading Khaici hoih ivawh hiam?\nHih thute pen Pasian i up imuan khit ciang, thupha ingah nading a izuih akul thute nahi gige hi.\nI minam i gam ading Khaici hoih ivawh kul hi…\nNepal tebang ganhing Bawng/Khui bia napi in a Pu a Pa te’n cihtakna khaici navawh uh ahih manin atu at ate khang ah Leitungbup ah micitak nam in kiciam teh hi. Gam hoih khempeuh ah nasepnuam Security ngah uh hi. England gam bangah mitampi mah Galkap ding in va om uh hi. US gam bangah tampi om uh a Mi gina hikei le uh hih USA gamah hizah in kila khollo ding hi… Christion lah hilo….\nA pupa khangvuah a vawh uh khaici tu’n agah at-at ta uh hi. Nepal te cihtak dan pen Security sem te bangin ama Boss mihaupa kithah sawm leh amai ah amau singam kici zen hi. Tua zah dong a thuman citak uh hi.\nTualeh Nepal te micitak a kimu ahih leh ei Zomi te hong kikoici muh?…..\n(a) Kawlgam thukan pawlkhat in :”Zomi te thu kankul lo hi, amau leh amau hong kikhia khia lel hi”… aci om hih tuak…. tua ahih leh tuni in Zomi te bangteng kipuah phat kul hiam? ngaihsut huai sa ing. Nidang i pu ipa te cihtakna teng ei khangthak ten mangsak ding maw, i pu ipa te lamsa innte zuakmang lel ding maw…..\nMinam kiciaptehna Laibu kasim khat ah… Unknown- laigelhsiam khatin bangci hiam cihleh …” Russia te lawm naneih leh Suang tum khattawh kiging den in…” na ci hi.\nRussia Paunak khat leuleu ah… “French Galhangte (Commando) Keel (Goat) nu in delh lehzong taikhia hi…” naci hi.\nAtunga Russia te agen pen Piantit temah hikha inteh mate……\nMinam dangte kihici muh cileng Zomite miten hong bangci muh a, en ahoih khaici bangteng vawhkhin, bangteng vawh sawm lai…. Ei Zomi te ahoih a hong kiciamteh ding utmaw, ut lo, ei Zomi te Pasian lam ah akhom khat ciang hita hang, ahi zongin minam vai ah Khaici tuh ding tampi kisam lai cih kei muhna hi. Cihtakna, Sumlepai, Ki-itna, Ki thutuahna, ki pumkhatna te vawh lai dihni. Gambeel pawlkhat omna gamkhat bangah Zomi kipawlna ading sum khiatding haksa kisa mahmah hi, biakinn a ding pen kipiapia lel hi. Zomi kipawlna a sumkhia den nuamlo khat pa mah asih teh Zomi kipawlna te mah buai hi, Pawlpi inlah Sivui zo nailo, Pasian lah Sivui dinga hong tuaksuk sam lo ahih manin ngaihsut huai hi. Mi namdang ten a minam uh ading Seh-sawmsuah-sehkhat piak in pia ta uh hi.\nTua banga i piak mateng i Zomi pen khangto ngeilo ding hi. Nang i kipawlna, Zomi kipawlna sum napiak loh pen na makaite a zo kisakha zenzen ken, nang mah leh nang mah akibawlsia na hih lam kiphawk zaw in.\n2. I Nasepna Ah Bang Khaici Vawh\nI nasepna peuhah tu ciangciang Zomi te pen acitak pawlleh a thuakzo pen pawlin kimu ing… Minam dangte bang Malaysia ann-sai khawngah nasem zolo napi ei Zomi ten kisem zo hi. Mailam ah icihtak lungduaina zomsuak ding hihang..\nKo nasepna bangah nasem ding Kawlmi te bek kideih a, Kawlgammi acih pen ei Zomi tengmah nahi pah lel hi.\nI nasepna ah hun manna, siangthona, hanciamna cihte khahsuah ngeilo ding hihang…\nLaigelhsiam Dr.P.Wood in bang naci hiam cihleh… “Nasepna peuh ah na lut hun dingleh na pusuah hun ding thei in…” na ci hi.\nHih bangte ah ahoih khaici avawhvawh hipah hanga, Pasian thu-um ihih lamzong a laklak ihi hi.\nI nasepna, i omna, i zinna ah ei hoihna, hoihlohna te pen eimin bekinnapai lo a, i minam mintawh ana pai pahpah ahih lam i mangngilh loh ding kisam hi. Nang le nang naki khual zawh kei leh zong na Minam beek nakhual kul hi.\nI nasepna peuhah, i omna peuhah zong kamkhum theithei kam hoih thei thei izat ding kisam hi.. Khatvei Malaysia ah ka naseppih eimi nupi khatin a pu ten bang acih zong hi lualo napi in, ahehna khat omleh a pute koko in Dawi Sikha peuh cici mawk hi, nikhat acih pen 2 vei bang pha ding hi… Dawi te ii Sikha hilai mawk leh keibang sunin mulengzong atai ding hing… hizah a kamkhum lo azatzat manin… amah Dawi Sikha suak masa zaw hi… nasep neilo, sumneilo lunggim… tuate tuak pah hi… Ken bangci kahiam cileh…” Nu Pau aw… i pu/boss te pen ikoko ding hilo hi, ei Christion hihang… i pute hoih isak keileh ei i ut hun a atawp thei hihang… koko kei lel in… ” kana ci hi.\nUS/Malaysia/India gam ah bel ipu te gei-ah en ei pautawh gensiasia, amau hong gensia theilo, en amau pau thei… ahi zongin I omna peuhah igamtat kampau athei gige I Pasian om ahih lam I mangngilh loh ding kisam hi.\nI nasep neihloh ni inzong Topa’n kei ading ahoih zaw hong deihsak om ai ve maw ci kawmin thungen kawm a ilungkim lel ding leh, ihun awng sungah Topa mahtawh kizom a ihun imawk beisak loh ding kisam hi.\nPasian thugen siam Keneth E. Hagin in bang naci hiam cileh… ” Haksatna bek na opop leh lungkiatna hongkeuh ding hi..” naci hi.\nTua i lungkham mahmah hun sungpen pasian in hong Tem banga hong taat nuam, hong bawl phanuam nahi thei hi.\nLaigelhsiam George Herbert in bangci hiam cihleh… “Huihpi in singzungte Lei sungah zung khasak a, abul kipsak hi..” na ci hi…\nApple Computer leh Animation Studio bawlpa Steve Jobs zong ama phuat Company pan kihawlkhia a tawm vei sung haksatna na thuak hi… Neektawm ding neilo in Coke bunghawm nakhawm ngei a, Nipi nisim ann mawkneek theih na ahi tai 7 gamlatna Hindu biakinn Hare Khrisna acihna mun ah khetawh ann ne ding kapai zel a lim mahmah hi… cilai hi.\nEipen ei Sai(Shop) zong ahilo, ibeh te sai zong ahilo pana hong kihawl khiat pen …”kakam sungah omle cin maw nang aw…..” cilai hive hang maw..\nTua Jobs akihawl khiat nasep neihloh sungin aman thu nakankan in khaici hoih tampi navawh khia hi. Asawtlo in Apple company mahtawh kizom kikin nasep neilo-a a omsung a akan thute Pixar te tun leitungah akizangpen hongsuak hi.\n“Ka company pan hong kihawl khia kei leh hite kathei kei ding hi, hongki hawlkhiat pen kanuntak sungah thu hoih mahmah khat hi..”. naci kik hi. I nasepna peuh ah cihtakna khaici vawh leng ahun atun teh agah ki-at veve hi. Ei cihtakna hangin I nungah I mipih ten maipha nangah uh hi. Ei hangin I minam minamhoih in kiciamteh hi. Tua ahih manin ei minsiatna/ minphatna pen I minam adding ahih lam imangngilh loh ding kisam hi.\n3. Zi le Pasal Kikal ah Khaici hoih ivawh hiam?\nNu-le-pa kaal ah bang khaici ivawh a leh, kimuanna (Trust) khaici ivawh hiam? zanlup teh kileh ngatna khaici maw, ki humsam nuai maw… bang i vawh a leh… Zi ihi a Pasal ihi zong kimuanna khaici iki vawh tek ding kisam hi.\nGentehna:… Khatvei Papi khat khuasung vak inn atun teh azi in a ip sung a apuak laidal sungah Mary min leh phone nambat mu hi… a Zi inzong… “e! lawm hih kuamin ahia …. ” a Pasal in…”E dena ka Sakol tai kidem a Sakol min hi e…”aw leh ciphot zawzen hi a Zi in, azing ciang a inn phone uh pai in a Zi in nalen masa hi, kua nahia acih leh Mary hing naci mawk ahih manin, a Zi in a Pasal hong bengvat in… “Na Sakol in phone hong set ei…” … ci in tua khit a kipan a Pasal muang thei nawnlo hi, tua danin innkuan kikal ah ki upmawhna om den in Khaici hoihlo kivawh thei hi.\nKhatvei naseppih numei tetawh ann nekhawm in lawm numei te a Pasal ten tunghak leh tawng ding ahih cianga vaciah baih uh hi… keibel tu phiuphau lel in, lawmte khatin nang e leh na Zi lau lo maw hong ci a… ken … ” kei kazi in hongmuang mahmah lel veh e, ko kitawng ngeilo ” kana ci hi…\nInnkuan Nupa sungah ahoih Khaici vawh photphot leng ki-upmawhna cihte om nawnlo a innkuan nuam kisuak thei pan hi.\n4. Tu le tate ading Khaici hoih ivawh hiam…\nLST sungah (piancil 26:5) Abiahang thumaanna, cihtakna hangin atapa Izet in thupha ngah hi.\nNepal gammi te bangin amau ii a Pu le Pate vawhsa ahi cihtakna, thumaanna khaici hangin tu’n atu ata ten agah at at uh hita mawk hi. Tualeh en itu ita te ading bang khaici vawh ding.\nPawlkhatin “USA gam pen naupang te khanna ding hoihnapi higam te hongbang a nulepa khawng hong et nawnloh ding lau ing, a ngeina uh ahoihlo pawlkhat om..” ci thei hi…\nKenbel… “Hoihlua ding USA te ii ngeina hoih tengleh Zo ngeina hoihteng tawh tate pattah leng nak hoih lua ding” kana ci hi…\nTate pen ei vawh bangbang a honggah khia ding uh hi. Ei siamding zong kisam hi. Sum deih kawmkal ah Tate hunpiak mahmah ding zong kisam hi. En sum zongzong dingin tate a lian teh ideih hongbang kei leh zong I sum zonzon tezong amawkna honghi zel thei hi.\nTate aneu lai a ki pan Pasian upna nading, cihtak nading, Nu le Pa thu man nading cihte vawh kholh gengen kholh kul hi. Sum ideih ta zong tate hun piak kul hi.\nSeen te bang “ataten anu-apa te en kik khol lo, ataten zong en kik khollo,” tua bangdan a akhangkhang a paito ding hizen hi.\nMikang te zong “ataten pitek putek kepna ah puak, amau zong ataten puak…” tuateng tawh khang kizom to ding hi…..\nNang nateek dong natate kepna na tete itna sungah na om nuam hiam… nang bang khaici navawh hiam….\nI minam ading bang khaici ivawh hiam, I nasepna ah bang khaici ivawh hiam?, Innkuan sung Zi le Pasal kikaal ah bang khaici ivawh hiam?, Tu le Tate ading bangci khaici nam ivawh hiam?, tuni kingaihsun pha kik dih ni lawm, I vawh bang tektek in a ki-at ding ahih lam mangngilh kha kei ni.\nPrevious: Zangkong Khuahun (22 April 2015)\nNext: Mangkam Sinna, Tedim\nMalaysia Minister nungzui Officer khatin numei nikbawknuai pan Video zaihsimsak\nAmerica gam a Zomi te biakna kipawlna – ZBCA dinmun leh maban te atomkim


url: =A ki leh ngat Jonah Kamsan na (The Jonah paradox) :: ZOMI DAILY\nA ki leh ngat Jonah Kamsan na (The Jonah paradox)\nposted on 13 May 2018 at 6:44 pm Lomkholna: Biakna, Dimlunzam, News\nKo gel nih bek, ka siapa tawh khuadak in inn pi khat ka gal et uh leh abikhalap nuai a suangtungah, vakhu khat ka gal muh kha citciat uh hi. “Hebrew kam in vakhu pen YONAH kici ei. Kamsang Jonah, Pasian sapna ah thu nial pa, ut lo pipi a sem pa, atawpna ah akhuabup a gupna angah sak khit teh alungkim mello a atangthu ki khum pa ai ve.\n“Bang hang a lungkim mel lo ahia leh?”\n“Ahang pen Ninevah khua pen ama galte om na khua hi pah phot.Pasian thu vagen in ong ki khel le uh pen Pasian hehpihna sang ding a, dan thuak kha lo ding uh ahih ciang a.A thu hilh pen,” Ni 40 sungin, Pasian in akhua uh longkhia ding,” cih hi in lametna om khelo, tha ngah huai vet lo.Tua pen paradox ki ci ai ve.Jonah in hih thu gen kei leh Pasian gen pen tangtung ding, gen leh amau pen kisik kik ding in Pasian gen kholhna tangtung lo ding hi mawk hi.\n“Ci leng hih thu pen alang lam pan a amau a ding lian a ong ki cing kamsan na ki ci lo dia?”\n“Hih kamsanna pen ki tuak kei. Pasian in ni 40 sung in akhua uh susia mang ding ci na pi ni 40 sungin bang mah siatna piang het lo hi.Ahang pen Nineveh khua mi te in, a thugen um uh ahih cianga, Pasian cih suksiat ding vai ong tangtung lo suak hi. Mite in pen Pasian kammal leh genkholhna te tangtunglo ci in Pasian langpan mikmek thei peuh mah uh hi.\nHih in bang agen nuam a hia leh? Mihing te pen in mi 120,000 te ki hot khiat na lam pang ki en lo in, akam mal, genkholhna atangtun lo na lam pang ki lim gen nuam zaw hi. Hih thu i et ciangin, Pasian in itna nei mahmah leh ong lainat mahmah ahih na kimu thei a, mihing te bel itna leh lainatna ki nei het lo mawk hi.\nPasian in mihing te ong it dan pen ahih leh akam ciam atangtung ding sangin, hotkhiatna angah ding uh deih zaw hi. Ama nuntak na abei leh adon lo zah dong in mite thupi sa hi. Ong itna, ong lainatna leh ong hehpihna in in apiang theilo ding te piang sak hi.”\n“Tua ahih man in, hih thu ah, Pasian ong itna in akam ciam tangtung lo sak zozen hi.”” Ahih kei leh ong tangtung veve cih lam pang zong om hi.’’ “Nineveh pen ki susia ding” cih pen ki susia, ki long khia” cih kam mal pen Hebrew kam in, HAFAK ki ci hi.Hih kammal deihna leuleu ciangin, khek, lumlet, nuntakna kikhel cihna na hi leuleu hi. Tua ahih man in amau te Pasian hehna pan in ki pelh uh hi.\n“Tua kammal mah ahi, thukhenna cih pen in zong kisikkikna,thukhen ding pan hot khiatna cih te ong hi leuleu ahih man in, mangkam in aki leh ngat te lak ah khat(paradox of paradoxes) ki ci hi.”\n“A lamdang mahmah aki leh ngat(paradox )hi” “Hih thu ki leh ngat kawlkam in (wihyawdi) mah pan a eite zong hot khiatna aki ngah hi zen ai ve.”\nThe mission: Tuni in, ama ong lainatna in eite thu ong ki khen na ding leh ong ki mawhsak na ding pan in ong khuplet mang henla, ama ong it na paradox in thu ong ki khen ding cihna ong khuplet mang ta hen.” Jonah3: 2Peter 3:9 The book of mysteries Day 62 Dim Lun Zam\nPrevious: Zomi leh Chin gamthumna tungsa te sungah apiangkhin thu\nNext: Tunnu’ itna ~ Tdkhen\nAmerica gam sung akhangto pen leh ten nading ahoih khuapi khat\nKorea Gal: Leitung Gal Sawtpen ~ Cope Suan Pau\nLengtonghoih Music Party ~ Lengtong Pauno\nPasian’ deih Lungsim ~ Khaineu Hatlangh